Sape Nak Join Gi K&F Lane Bazaar...?

Pernah dengar lane bazaar?

Saya baru pertama kali tahu dua perkataan ni. Biasanya dengar bazaar je. Sebab ingin tahu sangat, saya pun search "lane bazaar" kat Google. Macam-macam nama lane bazaar keluar. Klik lah mana-mana link untuk tau macam mana rupa lane bazaar tu dan ape yang ada.

Owh! Lane bazaar ni macam pasar karat ye???

Tu lah, bila dah biasa dengan Bahasa Melayu ni, rupa-rupanya dalam bahasa omputihnye cenggituuu. Hikhik. Kat Johor ni ade jugak pasar karat, diorang panggil Pasar Pandan kat area Johor Bahru. Tapi tak pernah pergi pun. Huhu. Teringin jugak nak pergi tengok-tengok macam mana suasana dia, ade macam pasar malam tak? =.="

Haaa... Kalau dah teringin sangat tu, ade tak yang nak join gi pasar karat hujung minggu depan? Kat Petaling Jaya, ade
K&F Lane Bazaar
 pada 22-24 Februari 2013. Lane bazaar tu lokasi dia area Khadijah's Kitchen macam dalam map kat bawah.

Tau kan restoran Khadijah's Kitchen? Alahhhh, restoran penyanyi Khadijah Ibrahim tu haaa. Khadijah's Kitchen ni terkenal dengan juadah masakan Melayu, kadang-kadang ada jugak masakan fusion mix oriental atau Indian dengan Malay cuisine. Nampak suasana restoran dia pun macam menarik aje!

Dengar kata,
K&F Lane Bazaar
 ni nak kumpulkan usahawan-usahawan blogger yang selalu buat bisnes online, so mana-mana yang pernah berurusan dengan diorang secara online selama ni, ada peluang la nak bersua muka dengan peniaga-peniaga ni secara offline pulak. Tak kisah lah, sama ada peniaga makanan, tudung, kain, baju kanak-kanak, lukisan, aksesori-aksesori dan macam-macam lagi. Semua akan dikumpulkan pada 22 hingga 24 Februari tu kang. Ada ura-ura jugak yang bazaar ni bakal dibuka setiap bulan. Dan kalau ada antara yang tengah baca ni peniaga online, dan teringin nak buka booth masa
K&F Lane Bazaar
 tu, boleh lah tenung gambar kat bawah ni.

Untuk update terkini klik
K&F Lane Bazaar

Fuhhh!

Dengar macam best je kan? Nak tau best ke tak best tu kena la join saya gi
K&F Lane Bazaar
 hujung minggu depan!


Saya Akui, Saya Takut Hujan Lebat

Sempat keluarkan kamera masa lampu merah kat simpang Taman Sri Pulai

Ya, saya akui itu.

Memang saya sangat takut kalau kena memandu dalam keadaan hujan lebat. Pengalaman sepanjang dah ada lesen memandu, keadaan cuaca macam ni lah yang buat hati saya selalu berdebar-debar. Bukan lori besar bawak batu, bukan kereta lain yang dipandu laju oleh pemandu tak berhemah, mahupun kereta JPJ yang tersadai di bahu jalan buat road block.

Tapi hujan lebat.

Sebab dalam keadaan macam ni, bila kereta depan atau belakang tak bukak lampu, serius tak jelas jarak kereta saya dengan kereta diorang. Tambah-tambah kalau kereta yang berwarna putih dan hitam. Sebab tu lah kan, disarankan buka lampu semasa hujan lebat. Supaya pemandu lain boleh nampak kenderaan kita.

Eh, nak tau tak satu tips semasa memandu dalam hujan lebat?

Pakai cermin mata hitam.

Haipp! Jangan gelak. Ini betul. Pakai cermin mata hitam semasa memandu dalam hujan lebat boleh bagi kelebihan penglihatan. Serius. Saya pernah cuba lepas dengar tips ni dari IKIM.fm.

Alhamdulillah. Memang banyak membantu.


Senyum... :)

Senyum.

Senyum.

Senyum.

Itulah yang paling penting bila berkecimpung dalam dunia yang melibatkan kita dengan orang ramai. Biasanya dalam dunia perniagaan. Bila berhadapan dengan pelanggan, senyuman manis tu lah kunci yang mengikat hati-hati mereka.

Tak percaya?

Bila pelanggan yang penat bekerja datang untuk berurusan dengan kita, pasti rasa letih dia hilang melihat senyuman di bibir kita semasa melayan karenahnya. Dan boleh saja sekelip mata senyuman tu berjangkit, dia yang mulanya berwajah kelat tiba-tiba tersenyum kembali. Itulah kuasa senyuman.

Macam lagu Senyum tu, tau tak?

Tak susah pun senyum. Walaupun tersenyum menggunakan banyak otot muka, hakikatnya senyum tu satu pergerakan yang paling mudah bagaikan tersenyum. Haa, bukan bagai mengelipkan mata tau. Dah namanya tersenyum, bagaikan tersenyum lah kan?

Lagipun, senyum tu sedekah. Tak rugi kalau kita senyum. Orang tengok, hati pun senang. Tapi, jangan tersenyum menggoda pada bukan muhrim udah lah yee!


Spontan Khamis: Remy Ishak

Mak Ngah:
 Mak cik rasa macam pernah nampak muka dia berlakon dalam TV...

Saya:
 Mak cik, tu Remy Ishak lah! Bukan dia!

Boleh jawab macam tu... =.=" #kbai


Suami Aku Ustaz

Saya belum kahwin.

Dan saya tak ada suami yang bekerja sebagai ustaz. Tapi adik saya yang ada novel bertajuk Suami Aku Ustaz tu. Karya Hannah Dhaniyah. Rasanya dia ni student UTM yang berasal dari Pontian je. Sebab banyak latar dalam entri ni sekitar UTM dan Pontian. Eh, memandai aje kan?

Hehe.

Memula dulu, takde la berminat nak baca novel-novel ni. Sebab da lama tinggal baca novel. Masa adik cari novel ni tak lama dulu, tanya jugak dia. Best ke? Dia kata, kawan dia kata, best. Kakakecik pun pernah review novel ni tak lama dulu. Tapi malas nak cari balik entri tu untuk linkkan ke sini. :p

Balik rumah kali ni, nampak novel ni kat atas meja tempat novel-novel bermaharajalela. Ambik, baring atas katil, bukak, belek, belek, belek... Hurmmm... Macam best ajeeeee! Terus baca sampai hari ni. Hohoho. Ok, 3 hari nak habiskan. Maaf lerr, tak sekencang dulu dah.

Ape yang saya dapat dari novel ni sangat banyak. Bagus. Ade part tertentu yang buat kita muhasabah diri, muhasabah amal sendiri, bila penulis sentuh bab-bab amal dan ibadah kita kepada Allah. Ye lah, dah si Alisa tu dapat suami ustaz, of course lah banyak tazkirah dan nasihat dalam ni tentang Islam kan? Dan ada jugak part tertentu bab mendidik anak-anak yang betulkan balik cara fikir kita tentang cara-cara nak membentuk diorang jadi anak soleh dan solehah.

Paling terpaling menarik tertarik sangat, part Alisa yang suka tengok cite Korea, then dia tanya suami dia, Ustaz Hafiz, sama ada dia ok ke tak kalo Alisa tengok cite Korea ni. Kot la kan suami dia tak suka ke. Kena la dia ubah tabiat tu walaupun confirm susah dia nak tinggalkan. Ustaz Hafiz cakap, kalo dia tak suka pun, boleh ke Alisa nak tinggalkan? Hah! Pandai-pandai lah Alisa nak jawab sendiri dalam hati kan?

Cumanya, Ustaz Hafiz ada cakap... Tengok aje la cerita Korea tu. Tapi, jangan lupa ambil yang baik-baik dari cerita tu walaupun ada lebih banyak buruknya, contohnya macam mana berkasih sayang dengan keluarga dan macam mana mematuhi suami. Dan sambil-sambil tengok tu, bandingkan juga cara hidup diorang dengan kita yang Muslim ni. Ha, macam mana?

Hurmmm... Betul jugak cakap Ustaz Hafiz tu, dan bukanlah itu sebagai bendera putih tanda 'kebenaran' untuk taksub dengan drama Korea, okay? :)


Tak Dapat BR1M

Hampir tengahari.

Saya sedang mencuci pinggan. Mak sedang memotong ayam di beranda dapur yang bersambung dengan rumah pak ngah kat sebelah.

Saya
: Mak, bila ek mengundi? Tau tak?

Mak
: Entah... Bulan empat kot. Atau bulan tiga.

Saya
: Entah-entah masa saya balik bulan empat nanti kot, mak? Hahaha!

Mak
: Hurmm... Mak tak dapat BR1M, mak tak nak mengundi.

Saya
: Errrrrr... Camtu, mak undi lah yang lain!

Mak
: Tahun lepas ok aje, laju je bapak ko dapat BR1M. Tahun ni, entah nape lah lambat. Banyak benda nak beli, nak betulkan kereta bapak ko, nak beli tanah nak timbus bawah rumah, nak beli macam-macam.

Saya
: ...

Mak
: Mak tak nak mengundi tahun ni.

Alkisah tak dapat BR1M, terus tak nak mengundi. Hambekkkk! =.="


Tidak Sama Sekali!

Akhir-akhir ini.

Saya kerap bermimpi pelik.

Kadang-kadang bermimpi wajah-wajah yang tidak dikenali. Kadang-kadang terkeluar nama-nama yang tidak dikenali. Dan kadang-kadang dalam mimpi pun seolah-olah segala rasa itu hadir, terlalu dihargai, terlalu keliru, terlalu ingin, dan masih cuba mempertahankan.

"Maaf. Tidak sama sekali, aku sudah punya itu. Mahu dicampak ke mana?"

Malah terlalu musykil.

Seperti semuanya realiti.

Ya, mimpi itu mainan tidur kan?

Masih terlalu mustahil petunjuk Allah datang ke dalam mimpi orang biasa-biasa.

Seperti saya.


Wordless Wednesday : Ballot Paper

Sumber:
BERSIH - Gabungan Pilihanraya Bersih dan Adil

Bagus untuk dijadikan panduan.

Kan?

Sebelum ni tak tahu sangat kot benda-benda ni.

Huhuhu.


Zaman Sekolah Dulu-dulu: Buku Biodata

Zaman sekolah dulu-dulu...

Welcome to my page~~~

Nama:
 Izyan binti Halim

Nama panggilan:
 Izz, Yan @ Amoi

D.O.B:
 30.2.1986

P.O.B:
 Atas katil Hospital Besar XXX

Hobi:
 Membaca buku

Cita-cita:
 Belum tahu

Makanan kegemaran:
 Asalkan halal

Minuman kegemaran:
 Asalkan halal

Orang yang disayangi:
 Rahsia

Orang yang dibenci:
 Rahsia

Siapa pernah lalui saat-saat ni? Masih ingat lagi tak sesi berebut nak page paling belakang, biodata paling menawan cantik tertarik, buku biodata siapa paling penuh, then setiap tahun ada lagi buku biodata baru padahal tahun lepas punya dah isi dah. Agaknya sebab tahun akan datang tu dah tau nak jadi apa bila da besar or makanan kegemaran dah berubah. Mungkin jugak orang yang disayangi dan dibenci dah bertukar. Haha!

Agak-agaknya zaman sekolah sekarang ada lagi tak ek benda-benda macam ni? Ada lagi ke yang main pass buku biodata macam dulu-dulu?

Sekarang Facebook jeeee semuaaa!


Aduh, Jerawat..! As-Beauty Aje Lah...

Ehem.

Siapa ada jerawat? Jeragat?

Kalau tak ada, bekas jerawat? Ehehe.. Konfirm semua pernah ada, atau pernah melalui saat-saat rasa tak best bila muka ada kesan-kesan yang tak sepatutnya ada. Rasa malu dan segan nak keluar berdepan dengan orang ramai bila muka penuh dengan bekas jerawat. Belum lagi ditambah dengan kulit yang nampak kusam dan tak bermaya, of course lah keyakinan diri tu merundummmm jatuh kan???

Hurmmm.

Nak tak naikkan balik kekonfidenan diri tu ke tahap lebih tinggi? Nak tak rasa besttt tengok muka sendirik, tak ade nak segan-segan lagi bila berurusan dengan orang ramai? Sambil-sambil mensyukuri nikmat Allah dan menjaga anugerahNya dengan sebaik-baiknya. Macam mana tu?

Memula sekali, tau tak As-Beauty Facial Treatment 3 in 1? Tak tau?

Ok, sebenarnya As-Beauty Facial Treatment 3 in 1 ni adalah salah satu produk rawatan muka dari bahan semulajadi yang ringkas dan memberi kesan menakjubkan hanya dengan 3 langkah mudah; hasilnya kulit menjadi lebih halussssssss, cerah dan berseri! Cewahhh! Kemain kannn nak promote! Kikiki.

Ekceli, As-Beauty Facial Treatment 3 in 1 ni bertindak macam berikut, baca kayy! Jangan tak baca!!

Kalo klik gambar ni, terus keluar semua maklumat As-Beauty... ^_^

Produk ni merangkumi Day Cream, Night Cream dan Vitamin E Beauty Soap, sebab itulah disebut 3 in 1. :)

Cara-cara penggunaan dan contoh wajah pengguna yang dah pernah try As-Beauty Facial Treatment 3 in 1 ni, boleh dijenguk di Facebook ejen produk ni kat
SINI
. Kalau berminat untuk merawat wajah memasing, boleh lah hubungi terus ejen tersebut. Ape dia? Takut tak berkesan? Ehhhhh, try dulu! Ade trial pack pada harga hanya RM50 je! Murah tuuu! So, ape lagi? Cecepat lah hubungi Shida - 0123672707, ok? :)


Akhirnya Mereka Bertemu Juga

Nampak tak bebi froggy da semakin kurus sebab rindukan budak pink ni... =.="

Akhirnya kawan baik ni bertemu jugak!

Penat mencari untuk bebi froggy yang merengek-rengek nak jumpa budak pink ni. Ke sana-sinilah tuan bebi froggy merantau. Pernah berkirim pesan kepada rakan blogger yang nak ke Padang Besar, tapi akhirnya hampa sebab budak pink ni tak ada kat sana.

Hari tu, masa makan tengahari kat Bandar Baru Uda, nampak budak pink saiz kecik yang jenis untuk letak dalam kereta kat situ. Teruja. Tapi masa tu tak terfikir nak bawak balik. Nak tanya pendapat bebi froggy dulu. Hurm, bebi froggy macam dalam dilema lah pulak bila ditanya. Tak ada kata putus. +_+

Semalam, masa kat KSL City, tetiba terjumpa betapa banyaknyaaaaaaa budak pink ni kat situ. Mak ai, senangnyaaaa nak cari kat sini. Banyak pulak tu!! Ada dalam dua tiga kedai yang bagi penginapan sementara kat budak pink ni. Sebab dah terjatuh hati sangat-sangat walaupun kepala dia tak berapa nak sempurna (sebab teleng sikit - mungkin budak pink ni dulu makan leher ayam masa nak dekat-dekat kenduri kawen), ape lagi. Memang dah tak bertanya lah kat bebi froggy lepas tu.

Bawak terussss balik rumah.

Sebab tuan bebi froggy yang nak sangat Pink Panther ni! :p


Aku Bercerita: Bunian

Eks, ini bukan cerita seram.

Sebenarnya nak share sikit tentang novel Ramlee Awang Murshid yang paling baru tu. Aku Bercerita. Takde lah baru sangat. Lama jugak dah novel ni, cuma baru je tergerak hati dan ada rezeki nak baca. Tu pun, novel adik jugak yang ditemui kat rumah masa balik Sarawak hari tu.

Tak habis baca pun lagi, tapi da baca separuh. Memula dulu masa novel tu published, takde perasaan nak memiliki macam dulu-dulu. Entah, mungkin sebab tengok gambar depan dia gambar RAM. Lepas tu tajuk lak pelik aje. Macam tak best aje. Macam buku dokumentari lak. Tu yang tak beli.

Tapi bila orang lain duk cakap pasal novel ni, ada la jugak rasa nak baca tu. Balik rumah, alhamdulillah Allah tunaikan keinginan tu bila nampak novel ni kat atas meja gedung buku kat bilik. Terus capai dan belek-belek. Tapi tak sempat baca sangat, bawak balik Johor ni baru sempat baca.

Tengok, macam buku dokumentari kan? Tak ke? =.="

Dalam ni ada banyak cerita sebenarnya, tak macam karya RAM yang selalu. Agak unik bagi saya. Dan disebabkan tak habis lagi baca, saya tertanya-tanya jugak sama ada ini kisah dia yang sebenar atau rekaan dari ilham dia macam selalu. Rasa saspen dalam hati sebab watak utama dalam novel tu pun seorang penulis macam RAM. Hurmmm.

Cerita pertama dalam novel tu sangat menarik. Bunian. Suka kisah ni sebab sampai ke klimaks, baru lah tahu sape sebenarnya bunian, dan sape manusia. Hampir-hampir tertipu. Haishhh! Terkojut den sebab ada satu part tu watak yang saya sangkakan bunian dalam tu cakap, "kami adalah sebaik-baik makhluk dalam al-Quran."

Hoh? Tang mana pulak dalam al-Quran ada sebut bunian ni sebaik-baik makhluk?

Ops... Rupanya salah sangka dari awal. Terbalik rupanya. Memang RAM betul lah! (Ayat ni bernaksud, memang gaya RAM menulis mampu mengelirukan pembaca) Patut lah ada part yang macam ni, ada part yang macam tu. Ada scene camni, ada scene camtu. Memang patut pun lah.

Ha? Part macam mana? Scene macam mana? Patut apa?

Ehhh, gi la baca sendiri!


Bangkai

Bangkai.

Bangkai itu berulat.

Bangkai itu menjijikkan.

Bangkai itu membusukkan.

Bangkai itu meloyakan.

Bangkai itu mengotorkan.

Bangkai itu merosakkan.

Bangkai itu menyakitkan.

Bangkai itu lah yang menyebabkan aku terlalu terkilan.


Berhenti Memandu

Sampai ke hari ni.

Sejak binatang tu gigit, habis lenguh kaki kanan. Sakit masih terasa sampai sekarang. Kena berdiri sekejap-sekejap kalau duduk lama, nak bagi hilang lenguh. Kalau kaki terlipat lama, nak luruskan balik, confirm terasa. Terasa apa, tak tau nak describe.

Masa solat, nak sujud, apatah lagi. Kena slow down belah kanan, sebab sakit sangat. Entah kenapa la sampai macam tu sekali, tak tahu lah. Dah memang penangan dia macam tu kot no? (Google pun, memang kesan dia seteruk tu, macam orang kena suntik jarum aje, tapi ni lagi teruk sampai berhari-hari).

Dan memang confirm sangat-sangat, driving lama akan menimbulkan rasa sakit.

Sebab pelipat kaki tersentuh kerusi pemandu masa tekan-tekan minyak dan brek. Alahai, nampak gaya kena slow down driving dulu beberapa hari. Kalau nak ke mana-mana, mungkin perlukan pemandu agaknya?

Siapa sudi? =.="


Bila Dah Lama Tinggal

Bila dah lama tak buat, hasilnya mesti tak berapa nak okay.

Of course tak memuaskan hati.

Mungkin sebab dah ingat-ingat lupa cara yang pernah dibuat dulu bila jadi benda yang sama. Ye, mungkin dulu pernah jugak tak berapa nak berhasil. Then cuba lagi buat sampai berhasil. Dah. Stop sampai situ aje. Lepas tu tinggal lama-lama sampai lupa.

Sekarang bila nak buat balik, dah jadi kekok nak buat. Dan hasilnya? Hurmmm. So-so aje. Kesilapan lama berulang lagi. Kan dah membazir waktu, tenaga dan kalau benda yang dibuat tu kek coklat, semestinya membazir juga bahan-bahan yang dibeli.

Alahai. Ni dah buat kali kedua dah ni. Lepas tu memandai pulak tukar cara bakar. Konon-konon nak buat double boiler bagi lagi moist, terus tak masak jadinya dalam tempoh masa yang ada. Kena lah bakar balik. Dah memakan masa yang lebih lama dari sepatutnya.

Memang sengaja beli bahan-bahan lebih untuk spare, takut jadi benda-benda macam ni lah. Takut tak berapa jadi. Dan takut kalau-kalau menjadi, ada yang nak order juga. So, bahan-bahan memang ada. Kiranya ada lah peluang untuk betulkan bila dah tersilap.

Macam kata-kata dalam gambar tumblr ni kan?

Harap-harap menjadi lah yang dah masuk dalam peti ais tu. Kalau tak ok juga, tak mahu lah buka tempahan.

Huhuhu.

Lepas ni nak melapis pulak. Jangan tak jadi sudahhh, sebab dah lama jugak tak melapis. Tapi rasanya melapis lagi senang daripada buat kek coklat!

Ehhhh! Mesti ada yang tak setuju!


Bila Kain Baru Sampai

Bila kain baru sampai kat kedai Benang Hijau Collections, semua jadi sibuk.

Semua muka ketat. Memula je gembira dan happy sebab tengok kain cantik-cantik. Siap berebut-rebut lagi kononnya kain baru yang cantik-cantik tu dia yang punya. Padahal berangan je. Nak belinya kena fikir bebanyak kali dulu. Hehehe.

Lama-lama bila kain dah makin berlambak depan mata nak lipat, tag dan gantung, semua makin ketat mukanya. Dah start senyap dan buat hal memasing. Kalau jawab soklan antara satu sama lain pun macam nak tak nak aje. Pasal semua da penat agaknya. +_+

Ni tak habis lagi ni, esok sambung!

P/S:
 Tak berpeluang amek gambar sebab lupa bawak kamera! Esok, ye!


Buat Kerja Yang Kita Suka

Rasa best kalau buat kerja yang kita suka.

Bila dah biasa buat, dan sebelum-sebelum ni memang kita selalu buat aktiviti tersebut, dapat je kerja yang berkaitan dengan aktiviti kita sehari-hari tu, rasa berbesar hati pulak nak buat.

Ye lah, kalau sebelum-sebelum ni kita memang suka share benda-benda bermanfaat kat Facebook, kata-kata motivasi, status-status muhasabah bersama, dan gambar-gambar inspirasi, bila dapat kerja kena share benda-benda macam tu kat page butik setiap hari, of course lah jadi gembira.

Dan kalau memang tabiat hari-hari belek tumblr untuk terapi hati sendiri, bila kena kongsi pula benda tu untuk terapi hati orang lain, rasa bahagia aje.

Boleh lah sama-sama muhasabah diri beramai-ramai.

Buat kerja yang memang kita suka, mesti la seronok kan? :)


Dengan 20km/j Pun, Hampir Saja...

Hampir terhenti degupan jantung.

Subhanallah..!

Keluar dari rumah petang ni tadi, macam biasa, nak gi kerja. Bawak kereta area taman. Dan macam biasa, mesti lah dengan kelajuan maksimum 20km/j. Sebab dah tau dah, petang-petang macam ni memang ramai budak-budak berkumpul dan bermain kat jalan.

Tadi, sekelompok mak dan bapak budak pun ada berkumpul kat tengah jalan. Nampak je kereta saya, diorang pun beransur ke tepi jalan. Bagi laluan. Alhamdulillah. Saya pun terus drive lagi, sampai la simpang tiga yang dalam dua tiga meter aje dari kelompok mak dan bapak budak tadi, tetibaaaaaaaaa aje ade budak bawak basikal keluar dari simpang tu.

Mak ai!

Lajunya dia bawak!

Saya brake mengejut!

Budak tu lalu melepasi depan kereta saya, dan mungkin juga dia terkejut, terus mengayuh hingga tayar basikalnya menyentuh depan pagar rumah jiran setaman. Seorang lagi kawan budak tu hampir keluar dari simpang, tapi tak jadi. Dia berhenti saja sebelum garisan berhenti berwarna putih. Sebab dah nampak kawan dia hampir dilanggar kereta mungkin.

Kereta yang dipandu dengan kelajuan 20km/j.

Saya melihat budak pertama tadi. Dia juga melihat ke arah saya dengan dahi berkerut sambil mulutnya menyebut apa pun saya tak tahu. Sebab saya tak turunkan pun cermin tingkap. Tengok dia ok, kelompok mak dan bapak budak kat belakang tadi pun macam ok je. Siap sengih-sengih lagi, maka saya pun terus bergerak ke tempat kerja.

Tapi, sepanjang ke tempat kerja, saya masih rasa jantung ni macam nak tercabut.

Kalau berlaku kemalangan tadi, macam mana?


Dia Masih Manja

Walaupun da beranak tiga.

Dah bergelar ibu dah pun. Kerjanya hari-hari cari makan dan menyusukan anak-anak. Kengkadang, tengok dia dari jauh, dia duk pandang aje anak-anak dia main bawah meja. Memantau mungkin. Kejap-kejap mata dia tertutup. Masa tu terfikir juga, mesti Mulan pun penat macam mana ibu-ibu yang baru melahirkan menjaga bayi-bayi yang baru dilahirkan.

Dengan anak-anak yang dah boleh merayap ke sana-sini. Mana yang merengek-rengek nak susu. Mana nak melayan diorang sambil bermain gigit-gigit dan tendang-tendang. Dengan keperluan dia sendiri yang nak mengisi perut, mesti Mulan sangat-sangat penat.

Kesiannya Mulan.

Dalam da beranak tu pun, manjanya tak berkurang.

Masih lagi suka nak menggendeng dengan kita.

Kadang-kadang rasa macam Mulan ni masih budak lagi.


Diorang Dah Breakfast!

Bestnya.

Diorang da breakfast da.

Tuan diorang belum lagi. Haishhh.

Nak keluar jap gi dan beli ape-ape kat luar je.

Terus ke Karnival Mahabbah IKIM.fm kat Plaza Angsana.

Tak sempat nak masak ape-ape!


Hati-hati... Ada Betulnya...

Kadang-kadang rasa apa yang sorang sahabat tu cakap dalam entri dia betul.

Kadang-kadang je. Ye, tak selalu lah. Bila nak menulis sesuatu kat mana-mana platform yang ramai orang baca, kena fikir banyak kali. Sebab kadang-kadang, tak selalu lah, apa yang kita tulis, orang akan salah tafsir. Kita maksudkan lain, orang lain yang membaca nanti fikir lain pulak.

Mungkin sebab tu lah adanya subjek Sastera kat sekolah kan?

Sebab dari tulisan yang tersurat, akan terhurai pelbagai makna tersirat.

Dan kadang-kadang kita fikirkan hati-hati orang disekeliling kita. Bimbang ada yang terasa, terguris, tersinggung dengan tulisan kita, buat kita fikir banyak kali sebelum tulisan tu dibaca orang ramai. Itu kalau kita da faham sangat orang-orang di sekeliling kita tu macam mana, da tahu sangat sahabat-sahabat kita ni jenis yang macam mana. Jadi, kita tahu lah kan nak menulis yang macam mana untuk diorang.

Lain orang, lain penerimaannya, kan?

Kalau yang jenis terasa, kemudian mengambil pengajaran, alhamdulillah. Tapi kalau yang jenis tersinggung, tak mahu menerima dan terus menyisih?

Bahkan bukan tulisan je, kata-kata dan tindak-tanduk kita pun.

Tambah-tambah dengan orang yang rapat dengan kita. Yang paling dambakan teguran dan nasihat, yang mahu sama-sama mencari redha Allah di muka bumi, dalam masa yang sama merekalah yang paling lembut dan mudah koyak kelopak hatinya.

Bak kata orang bijak pandai, hati-hati.

Hati-hati menjaga hati.


Jadi Tak Jadi Aje

Selalu macam ni.

Memula nak beli. Lepas tu tak jadi. Then dah confirm dah nak beli. Lama-lama, tak jadi balik. Rasa macam tak perlu lah buat masa ni. Ada benda lain yang lagi perlu.

Asyik-asyik kan cakap pasal ni?

Maksudnya memang asyik-asyik fikir pasal ni la tu, sampai banyak kali dah tertulis dalam blog ni ha. Errr.

Tak pe lah. Baik simpan je duit tu untuk benda lain.

Rasanya lebih perlu beli charger baru untuk laptop dan barang-barang buang air untuk anak-anak Mulan. Bekas pasir yang lama dah tertinggal kat rumah sewa lama. Kena cari yang baru lah nampaknya. Nak latih diorang membuang dalam pasir tu dulu sebelum diorang membesar dan pandai membuang dalam toilet macam mama diorang.

Then kena rancang lagi bila umur diorang da masuk 4-5-6 bulan, da kena vaksin. 3 ekor tuuu! Darab lah RM27 (klinik kerajaan je). Aigooo. Sebab tu lah orang cakap bela kucing ni lagi mahal dari bela manusia. Erk!

Simpanan masa depan pun perlu juga.

Cukup-cukup sudah.


Jaga Hati-hati Ini

Ya Allah...

Jagakan hatinya...

Dan jagakan hatiku juga...

Ameen....


Kalau Dah Namanya Kookie!

Sebab tu lah agaknya dulu nak letak nama dia ni Kookie.

Da macam Kim Jong Kook dalam Runningman tu.

Kuat sangat membulinya. Habis adik-adik dia kena sepak terajang, gigit sana-sini. Kesian Dora dengan Jamie, sampai terjerit-jerit kena buli.

Tapi last-last, bila Kookie rasa bersalah, dia minta maaf elok-elok juga.

So sweet!

Memang Kookie!

Tapi Kookie dalam Runningman tak kuat membuli tau!

Dia sangat baik (dan ensem dan taff)! *muntah ijo* :p


Kalau Dulu Lah...

Kalau dulu kan...

Kereta baru tu mula-mula langgar divider, terus rasa macam hilang separuh hayat kat dunia. Hati resah, minda berkecamuk, jiwa gundah gulana tiga empat lima hari.

Masa mula-mula terlekuk dengan biji batu kecik yang jatuh dari lori tak lama lepas tu, takde la pulak sampai hilang separuh hayat. Mungkin satu suku aje dari hayat yang tertinggal. Ye la, kalo hilang separuh jugak, habis la hayat kang. =.="

Tapi tetap jugak lah ada rasa kesal tu.

Bila beberapa bulan lepas tu, first time pulak bawak jalan jauh sampai beratus-ratus kilometer, terkesima lah jugak sikit bila kereta baru berapa bulan tu da terkemik sikit kat skirting belakang sebab langgar Ixora katanya. Terus lekat garis-garis halussss kat bahagian yang bergesel dengan Ixora tu.

Lepas tu, macam-macam lagi kesan degil yang tak mungkin hilang muncul kat badan Sakura Ungu. Lekuk, sagat, calar, tanggal cat, semua ada.

Dan hari ni, tiba-tiba ada kesan calar lagi kat skirting depan sebelah kanan. Malam tadi takde. Balik dari lab petang tadi, masa nak masuk kereta kat tempat parking fakulti, baru sedar. Sape lah yang terbuat sumbang mahram cium Sakura Ungu saya tu tapi tak nak bertanggungjawab atas keterlanjuran dia tu. Ish ish ish.

Tapi, rasa dalam hati dah tak sama macam dulu.

Dah kering agaknye.

Mungkin sebab hayat memang da takde langsung. Erk.


Kecik-kecik Dah Kena Tahan Wad

Tengahari tadi.

Baru je lepas melawat anak pensyarah yang kena tahan wad. Masa sampai tu, rasa sayu je tengok muka anak kecik comel yang kalau tak silap saya, umurnya belum sampai setahun lagi.

Batuk dan selesema diiringi demam yang tidak surut beberapa hari lamanya.

Itu tanda pneumonia.

Mulanya, pensyarah saya tu ingat demam biasa aje. Tapi disebabkan anak dia da mula taknak menyusu, tak nak minum dan nampak pelik aje, dia pun bawak gi klinik. Bila doktor klinik check, kahak sangat banyak. Terus dapat arahan bawak ke hospital pakar.

Bayangkan perasaan seorang ibu bila doktor pakar cakap: "Ok, ni kena masuk ICU."

Tak sangka seserius tu. Rupa-rupanya anak kecik comel tu diserang pneumonia. Alahai, kecik-kecik da kena tahan wad dan cucuk antibiotik. Kesiannya. Moga-moga dia cepat sembuh. Tadi pun nampak dia da boleh senyum dan main bebear yang kawan pensyarah bagi.

Alhamdulillah.

Kita-kita ni pun, mari menjaga kesihatan elok-elok.


Laungan Cinta

Aku impikan cinta lagi,

Adakah akan hadir sebuah laungan cinta?

Verse 1

Dan bila mata aku melihat kesakitan yang tersimpul dihatimu,

Yang tak mampu untuk kau selindung itu,

Sesungguhnya aku terluka dengan kesedihan yang datang,

Beratnya dugaan yang kau hadapi .. oh.

Chorus:

Hadirlah wahai cinta,

Moga hilangnya sengsara,

Usah ditangisi ia,

Lukamu kan pulih jua

Hulurkan tanganmu,

Bernafaskan rasa rindu,

Percaya pada yang satu,

Bergema hanya laungan cinta,

Bridge 1

Aku impikan cinta lagi,

Adakah akan hadir sebuah laungan cinta?

Verse 2

Dan bila ku melihat sakitnya yang kau rasa,

Denyut pedihnya kurasa bersama,

Andai tiada bertepi penyeksaan ini,

Laungkanlah suara cinta,

Andai tiada bermaya,

Pasti kan menjelma ketentuan dari yang kuasa

[Ulang Chorus]

Bridge 2

Walaupun hujan seakan tak henti,

Sabarlah menanti pelangi,

Kan tumbuh mekar bunga-bunga syurga,

Bahagia selama-lamanya

[Ulang Chorus] x2

Tajuk Lagu/ Song Title:
 Laungan Cinta

Artis/ Artist:
 Voice of Men

Album/ Info:
 Spectrum 2013 / Composer Fathul Voice of Men & Damian Mikhail, Lyrics Voice of Men / ℗ Platinum Studios

Menarik kan lirik dia? Laungan Cinta. Lagu baru Voice of Men, lirik dari Voice of Men juga. MV kat atas ni teaser kedua untuk lagu ni setelah teaser yang pertama keluar sebelum ni kat
SINI
.

Sekali tengok teaser yang pertama tu dulu, rasa macam tengok MV Day by Day T-Ara Dance Version tapi ni versi lelaki. =.=" Sebab? Sebab diorang duduk kat kerusi-kerusi besar tu. Hahaha! Ehhhh! Heharap composer lagu ni tak mengamuk bila baca review ni. :p

Oh, lagi satu! MV penuh akan keluar pada 1 April 2013. So, tunggu ye! :)

Untuk tahu lebih lanjut tentang aktiviti Voice of Men akan datang, boleh lah jenguk-jenguk
fanpage
 diorang kat FB. :)

All the best kawan~


Lipat-lipat Kain Cotton

Ni bukan iklan coklat dari Langkawi okay?

Hehehe.

Sebenarnya tengah lipat-lipat kain baru kat kedai. Banyak sangat berkotak-kotak. Sambil-sambil tu, ade customer datang. Diorang pun excited juga nak tengok kain-kain baru. Maka, diorang pun join la korek-korek kotak sekali dengan kitorang. Hahaha!

Nak tengok kain-kain baru kat Benang Hijau Collections cawangan U-Mall Skudai? Moh le kita belek-belek gambar kat bawah ye~~~

Ni yang tergantung.

Yang tengah lipat-lipat tu ada lagi haaa.

Baju kurung moden baru pun ade banyak. Saya da rembat satu yang kekonon sweet. Errr!

Nak tengok baju kurung baru, meh la datang Benang Hijau Collections! :)


Meriahnya Terengganu

Meriah!

Sungguh!

Rasa bersemangat pulak datang Terengganu bila tengok sepanjang jalan penuh dengan bendera-bendera parti politik. Terkejut pun ada juga. Dah macam musim berkempen pulak.

Kalau driving hampir tengah malam pun, tak rasa risau sangat. Sebab ada pemuda-pemuda dari kedua-dua belah parti ni duk berjaga kat pondok masing-masing. Diorang of course lah nak jaga bendera kan, tapi kita pun rasa selamat jugak bila meredah kampung, tak ada lah gelap gelita dan sunyi sepi sangat.

Yang paling best, kat Pantai Kemasik masa nak balik ke Johor.

"Tengok tu, bendera BN atas batu besar tu!!"

"Batu besar kat sebelah tu pun ada bendera PAS..."

Rasa macam masing-masing berusaha nak tarik pengundi dengan cara masing-masing. Tak ada kes
kau-letak-bendera-aku-cabut
, tapi semua jenis
kau-letak-bendera-aku-letak-bendera-juga
. Dari mata orang luar yang datang dari jauh ni lah.

Kalau masa belum berkempen pun dah meriah macam ni, agak-agaknye lah kan, musim kempen nanti mesti lagi penuh jalan raya!

P/S:
Banyak lagi nak kongsi sepanjang permusafiran ke Terengganu selama dua hari blog ni sunyi sepi. Nanti kita cerita lagi ye!


Mungkin Kerana Mata...

Entah kenapa ya?

Hari ini saya teringat-ingatkan dia. Segala tutur katanya terngiang-ngiang di telinga saya. Caranya memandang saya masih terbayang-bayang dalam fikiran hingga ke saat ini. Walaupun hanya seketika cuma kami berbicara tatkala bumi Johor menangis ditimpa hujan petang.

Dan sepasang matanya lah yang menyentuh halus ke sanubari saya kala ini.

Mungkin inilah kata orang, dari mata turun ke hati. Dari sepasang mata saja, boleh mengalirkan aura cinta dan sayang. Dari sepasang mata saja, hati kita boleh menilai kejujuran dan keikhlasan. Dari sepasang mata saja, hati boleh tertarik untuk mengenali. Dari sepasang mata itulah, Allah kurniakan nikmat yang tidak terhingga.

Allahu... Hanya dari sepasang matanya saja yang buat saya rindukan dia.

Dan saya kesal, tidak sempat untuk lebih mengenalinya.

Sedang dia ada begitu dekat dengan saya dalam tiga hari lepas.

Sungguh, saya rindukan dia.

Gadis berniqab.

Moga Allah merahmatimu.

P/S:
 Kerana kadang-kadang Rasulullah s.a.w kata, akhlak dan peribadi kita juga adalah dakwah.


Panas Melampau

Panas.

Terlalu.

Siang-siang merangkak ke petang, rumah sewa baru kami memang panas. Kadang-kadang sampai ke malam, panasnya berbahang. Yang paling saya kasihan, si Mulan dan anak-anaknya. Dah berpindah-randah beberapa kali. Daripada bilik baju awal-awal dulu, ke bilik study bawah meja saya, kemudian hari ini saya jumpa Mulan dan anak-anaknya di bilik solat pula. Mungkin mereka pun rasa panas.

Siling dan atap rumah sewa baru agak rendah. Rasanya rumah area jalan yang ni memang semua bersiling rendah. Kalau mandi petang, dari awal mandi sampai ke habis mandi pun air panas. Lambat beransur sejuk. Istilah mandi 3 - 4 kali sehari kalau panas, dah tak relevan kalau nak guna dalam konteks rumah sewa sekarang ni. Agaknya sebab itulah tuan rumah dulu mahu bertukar rumah dengan kami. Sebab rumah sewanya yang ini panas untuk dia dan keluarganya duduk.

Dah tak tahu sebenarnya nak buat apa. Nak pindah rumah sewa lain, susah nak mencari sekarang ni. Tambahan pulak nanti nak kena kemaskan barang-barang lagi kalau pindah. Banyak kerja pulak.

Sesiapa ada cadangan tak, macam mana nak kurangkan udara panas berbahang di rumah bersiling rendah?

Tak tahu sampai bila boleh bertahan.

P/S:
 Ya, api neraka memang lebih panas.


Pilihan dan Memilih...

Pilihan dan memilih.

Bila kita ada pilihan dan perlu untuk memilih, kita tentu akan fikirkan mana yang terbaik di ranking paling atas dalam pilihan kita kan? Yang kedua terbaik, yang ketiga terbaik, dan seterusnya dalam susunan masing-masing ikut kebaikan dan keburukannya.

Bila bercakap tentang pilihan, maksudnya kita ada alternatif. Mana tahu, pilihan yang pertama itu akhirnya bukan yang baik untuk kita, so kita ada alternatif lain untuk dipilih. Atau mana tahu, yang pertama itu memang bukan untuk kita pilih, sekurang-kurangnya ada pilihan kedua, ketiga, dan seterusnya yang masih boleh kita pilih.

Tujuannya?

Backup plan. Orang kata. Tak kisah lah nak pilih apa pun. Macam mak cik saya ni, dia nak pilih kain kotton untuk buat jubah. Jadi saya tunjukkan lah kain-kain cantik yang boleh dibuat jubah kat Benang Hijau Collections. Sebelum ni, dia pilih hanya satu kain. Satu tu aje, takde nak berkenan kat yang lain.

Dia nak yang oren hitam tu je. Dan saya pun tak terfikir pula nak bagi dia pilihan yang lain masa tu. Bila tanya boss, boss cakap ada, so saya happy tidak terkata. Cepat-cepat bagitau kat mak cik kain tu ada. Tapi last minute, supplier kata dah sold out. Aduhh! Macam mana ni???

Akhirnya, balik rumah kali ni, saya tunjuk kat mak cik saya kain-kain baru pula. Kali ni, saya bagi mak cik pilih kain-kain yang dia berkenan, dalam tiga pilihan. Mana satu yang paling dia nak, dan mana satu yang akan jadi kain backup kalau kain pertama yang dia pilih tu tak available. So, kalau kain takde nanti, boleh lah boss carikan yang lain kan? :)

So, dalam buat ape-ape benda pun, tak kira lah pilih kain ke, pilih ape nak makan ke, atau pilih kerja-kerja yang kita nak buat ke; sebenarnya bila kita perlu untuk memilih, fikirkan baik dan buruk satu-satu benda tu. Dan bila ada alternatif yang lebih baik, tambah lah ke dalam pilihan kita. Mungkin alternatif tu bukan lah antara yang kita suka, tapi boleh saja, yang itu paling Allah suka untuk kita, kan?

Dan ada masanya bukan kita saja yang perlu memilih, kadang-kadang kita juga perlu memberi pilihan... :)


Pure Marine Collagen Lah Pulak!

Rajin lah pulak amek pure marine collagen (PMC) sekarang ni.

Errr.

Sebelum ni, dengar aje dari mulut-mulut orang. Then, nampak jugak kat Facebook, kawan-kawan duk post pasal PMC ni. Ade jugak antara kawan-kawan Facebook dan kawan-kawan Blogger yang jadi pengedar PMC masa tu. Tapi buat dek je time nampak post-post tu sebab tak faham. Dan tak nak faham pun masa tu. Maksudnya, tak ada hati nak amek tahu ape kebendanyalah PMC ni.

PMC kering yang baru sampai dari Semporna

Tapi bila gi umah
Kak Ayu Citarasa Rinduan
 buat pertama kali dulu, tu lah kali pertama saya mengenali betul-betul PMC ni ape. Blur bila mula-mula Kak Ayu tanya, Sunah tak jual ke PMC? Kat tempat Sunah kan dekat sangat dengan stok PMC ni?

Ha??? Tempat saya? Tak pernah dengar pun? Owh, rupanya dari Sabah. Bukan Sarawak, lah!

Then Kak Ayu pun cerita lah khasiat-khasiat PMC ni. Baik untuk kesihatan dalaman dan luaran badan, terutama untuk wanita. Secara umumnya, PMC ni boleh mencerahkan kulit muka dan badan, menggebu serta menganjalkan kulit, menghalang tanda-tanda penuaan, menyihatkan organ dalaman badan, sebagai anti bakteria dan anti jerawat, agen detoksifikasi, mengelakkan masalah jantung, mengawal berat badan, menyeimbangkan tekanan darah (bagus untuk pesakit darah tinggi), awet muda, menguatkan sendi badan, merawat kencing manis, dan lain-lain lagi.

PMC selepas dibasuh, direndam semalaman dan dibasuh lagi

Terlalu banyak rupanya khasiat PMC ni disebabkan ia adalah rumpai laut yang asli, tanpa campuran apa-apa bahan kimia. Bila saya tengok rupa PMC yang Kak Ayu da siap buat, rasa pelik dan hairan. Macam agar-agar lah pulak. MIL Kak Ayu suruh hidu. Ada bau pandan dan bau macam masin-masin. MIL Kak Ayu cakap, ada bau pandan sebab Kak Ayu rebus dengan daun pandan. Owh!

PMC yang siap direbus selepas 30 minit dan akan disejukkan dalam peti ais menjadi agar-agar

Dan cara guna dia, just makan di awal pagi sebelum sarapan dan sebelum tidur di waktu malam. Memang agak hanyir dan rasa macam makan ikan, tapi bila campur dalam air oren Sunkist atau dengan benda lain, tak rasa apa dah.

Sarapan pagi PMC bersama Oligo!

Bila tanya Kak Ayu, apa rasa lepas ambil PMC, dia kata alhamdulillah kulit da makin halus dan parut jerawat kat muka da makin hilang. Disebabkan Kak Ayu bekerja di restoran, sejak amalkan PMC, da kurang sikit rasa penat-penat bekerja berbanding dulu.

Subhanallah, sampai macam tu ye nikmat yang Allah bagi dari sumber alam semulajadi ni. Kita je yang susah-susah nak cari benda lain, malah ada yang amalkan syirik (susuk) untuk nampak lebih dari orang lain. Nape lah tak gali khazanah alam yang Allah dah kurniakan sejak kita belum lahir lagi ke dunia. Bukan ke itu lebih baik daripada kita mendustakan nikmat Tuhan yang begitu banyak untuk kita, kan?

Mekasih kepada
Blogger Wirda
 yang bagi saya rasa macam mana amalkan PMC ni. Hee! Sape-sape nak try, boleh contact Wirda tau!

Dan untuk kawan-kawan area Johor yang ingin mencuba PMC ni, boleh contact
saya di FB
 atau jenguk sidebar
Selera Sakura
 ye! ;)

P/S:
 Menaip sambil bermasker PMC. Gi cuci dulu, bye!


Rezeki Murah

Alhamdulillah.

Rezeki melimpah-ruah Allah bagi.

Makin ramai yang menempah kek di
Selera Sakura
. Makin ramai yang minat makan kek karamel. Kek sihat yang manisnya pada karamel aje, pada keknya bagi
Iffah Afeefah
, "kenapa tawar ni?" Kek yang kalau dimakan sejuk-sejuk, sangat enak pada anak tekak. Customer kata, macam makan aiskrim. Hehehe.

Rasa bahagia, bila makin ramai jugak yang mencuba resepi kek karamel ni. Dah macam-macam versi dan macam-macam rupa jugak. Pelangi pun dah ada sekarang ni macam
Kakakecik
 buat. Sebelum ni dah pernah buat, tapi tak buat entri pun sebab tak nampak dalam gambar bentuk pelanginya selagi tak potong. Kenapa tak potong? Tu customer punya. Mana boleh potong! Hehehe. Lenkali insya'Allah. :)

Dulu ingat nak buat time bulan puasa dan raya je, akhirnya Allah takdirkan sampai sekarang pun bisnes ni berjalan. Alhamdulillah, tak pernah putus rezeki yang Allah bagi. Murah sangat-sangat. Tambahan lagi, bila kita selalu berbicara dengan Dia untuk minta murahkan rezeki kita. Supaya nanti, boleh kita kongsikan rezeki kita dengan orang lain, insya'Allah.

Rezeki murah sebab Allah Maha Pemurah, kan? :')


Rindu Bertamu di Old Town White Coffee...

Alhamdulillah.

Lama sangat tak jumpa diorang. Bila nak keluar rumah tadi pun, dah rasa sebak dalam hati. Rindu yang teramat sangat! Tersangat lama tak bersua muka dengan diorang walaupun tiga-tiga duduk Johor sekarang ni. Nampak sangat masing-masing sibuk dengan komitmen sendiri.

Bila dah jumpa, banyaknya cerita yang keluar. Lagi rasa sebak sebab tak lama lagi salah seorang dari diorang dah nak mendirikan masjid Jumaat ni. Subhanallah! Sempat juga menemani bakal pengantin tu beli barang-barang sikit untuk walimah dia.

Dan bila bakal pengantin tu hantar saya balik ke rumah tadi, lebih rasa sebak. Rasanya itu pertemuan terakhir kami sebelum dia bergelar isteri orang. Isnin ni dia dah nak balik ke Terengganu untuk persiapan majlis. Memang dah tak bertemu lah nampaknya. Kecuali pada hari majlis nanti.

Insya'Allah, Yana... Orang akan ke walimah di Terengganu nanti. Tunggu tau! :')

P/S:
 Balik rumah, perut rasa tak selesa dan tekak rasa loya. Allahu!


Saat-saat Terakhir

Alhamdulillah.

Saat-saat terakhir dalam menyiapkan segala benda setelah hampir tiga tahun bergelumang dengannya. Benarlah kata orang, kalau kita bersungguh nak dapatkan sesuatu, dengan izin Allah, perkara yang sukar pun jadi mudah.

Bukannya susah sangat pun nak siapkan thesis research bila semua benda yang patut ditulis dah ada. Yang susahnya tu bila nak mendapatkan kerajinan dan mood menulis. Kalau memang malas dan tak ada mood lagi, sampai ke sudah lah thesis tu tak siap. Serius, bila fikirkan balik masa tengah menulis thesis minggu lepas rasa macam menyesal tak siapkan awal-awal.

Mungkin sebab tak ada trigger.

Sebab kadang-kadang trigger ni lah yang buat kita bersungguh-sungguh nak siapkan. Itu  lah pesan labmate saya yang bakal viva 11 April akan datang. Sementara dia berpesan kepada saya tentang penulisan thesis, dia pula mendapat tips tentang menghadapi viva.

Sambil-sambil tu, saya pun tumpang lah sekali ambil tips.

Nanti kan, insya'Allah nak viva juga.

Doa-doakan.


Seandainya...

Seandainya...

Setiap yang berlaku akhir-akhir ini, teguran dariMu untukku ya Allah...

Atas segala kekhilafan hambaMu yang hina dan kerdil ini...

Jadikan aku hamba yang redha, yang kuat, yang terus-terusan sayang, rindu, dan cinta hanya kepadaMu...!


Sedangkan Mulut Lagi Tergigit

Sakitnya bila tergigit dinding mulut sendiri.

Eh, peliknya ayat tu. Takkan dinding mulut orang lain pulak. =.="

Orang kata, kalo tergigit lidah or ape-ape yang berkaitan dengan isi dalam mulut tu (isi kat sini, bukan makanan), maksudnya ada orang tengah mengata kita kat belakang. Ye ke? Hamboi hamboi hamboi~~~ Sape la ye yang tengah semangat mengata saya ni sampai dua tiga kali tergigit dinding mulut.

Sakit tahu!

Kemain, entah-entah salah dia jugak yang makan gelojoh sangat. Bahahah!

Malam ni, makan roti sapu planta ajeee. Bukan diet ye, tapi berjimat-cerematttt sebab dua hari lepas da makan malam terlampau mewah dua hari berturut-turut. Rasa melampau dan menyesal sangat. Sob sob sob. T_T

Dan lepas ni mungkin kena lebihhh lagi berjimat ceremattt sebab nak berjalan jauh ke Pantai Timur di hujung minggu! Weehuuuu~

P/S:
 Dah gi klinik akhirnya, doktor cakap, bukan resdung, tapi memang alergi! T_T


Susah Juga Bila Dah Bertambah Berat

Susah juga ya.

Dulu, bukan main lagi nak tambah berat badan. Risau sangat sebab memang tak cukup BMI. Apatah lagi bila orang duk perli dan sindir sambil ejek-ejek sebab severely underweight. Sape lah yang tak terasa hati bila benda yang sama duk dikata oleh orang-orang yang berbeza.

Sama okay situasi dengan orang yang overweight.

Maka, dengan sebab itulah, lalu berusaha untuk tambah berat badan. Nak bagi ideal dan sihat. Entah macam mana lah tak tahu, dalam tak sampai setahun, jujurnya kalau orang tanya berat badan saya sekarang, saya gitau dah bertambah 10 kg.

Ini seriussss~~~

Bila dah bertambah ni, ada pulak lah orang cakap "eh, muka kenapa da bulat?", "pipi da macam pipi ikan emas", dan macam-macam lagi. Tapi tak ramai la cakap camtu. Ramainya yang tumpang gembira sebab saya dah nampak lebih berisi, dah sihat diorang kata. Alhamdulillah.

Tak kurang juga yang kata, hati bahagia ye? Sebab tu berat naik!

Ye ke?

P/S:
 Dalam itu, tetap ada kerisauan dengan berat yang naik mendadak. Baju tak muat!


Tabung Ke Jepun...

Masa tengah makan-makan mee bandung di rumah
Kak Ayu Citarasa Rinduan
, tiba-tiba aje Kak Ayu tanya soalan cepu emas ni.

Buat saya dan kawan saya terkedu, tapi tak lama.

Kak Ayu:
 Sunah, takde keee impian nak ke negara sakura?

Ya, saya terkejut bila Kak Ayu tiba-tiba tanya soalan macam ni. Mungkin sebab dia tahu, saya terlalu sukakan bunga sakura Jepun. Saya pandang kawan saya, kemudian pandang kak Ayu yang menanti jawapan sambil tersenyum.

Saya:
 Mestilah adaaaaa... Tapi belum ada rezeki lagi la, Kak Ayuuu!

Kak Ayu:
 Alaaa Sunah buatlah tabung khas untuk ke Jepun ajeee. Macam akak kecik-kecik dulu, kalau nak something tu sangat-sangat, akak akan buat satu tabung khas. Siap tulis kat situ, "HARAM dikorek untuk selain tut tut tut"...

Saya:
 Tut tut tut?

Kak Ayu:
 Alahhh, benda yang kita nak tu lahh. Sunah kan buat kek! Simpan sikit-sikit. Buat tabung, tulis "HARAM dikorek untuk selain tujuan ke Jepun"... Hehehe...

Saya:
 Waaaa, idea yang bernasssss!

Kak Ayu:
 Kan kan kannn... Dulu, akak buat macam tu, simpan sikit-sikit berapa sen sehari. Lama-lama check, ehhhh da RM80. Waaa... Seronok tau!

Saya:
 Waaa... Seronok, seronok! Tapi... Baik saya buat tabung khas untuk kahwin kalau macam tu!

Kami sama-sama tersengih dan menjeling satu sama lain.

Ya, memang banyak benda yang saya teringin nak buat dalam hidup ni, pada usia saya yang sekarang ni. Banyak sangat yang saya nak capai. Terlalu. Tapi, di sebalik semua tu, ada yang mengajar saya pentingkan yang terpenting dalam hidup.

Sebab itulah, saya menahan diri dari banyak perkara yang saya inginkan.

Allah Maha Mengetahui. :)


Tak Terurus Sudah

Tak terurus.

Itu agaknya yang paling sesuai untuk menggambarkan keadaan sekarang ni. Sejak akhir-akhir ni dalam satu dua minggu ni.

Mungkin sebab tengah bertungkus lumus menyiapkan thesis sampai ni nak masuk 5th draft sebab nak submit dalam minggu ni jugak, semua benda lain jadi tertolak ke tepi. Kadang-kadang berjaga juga sampai dua pagi nak edit benda yang detail macam space dan titik noktah je pun. Dan kerap kali masa tidur terganggu sedikit akhir-akhir ni sampai bangun pagi pun da tak macam selalu.

Makan pun jadi malas. Sampai kan bila dah lapar dan rasa lemah sangat baru lah sedar diri, rupanya tak jamah nasi dua hari. Sampai lah mak yang telefon setiap hari pun cakap, "nanti kurus baru tahu."

(Mak, badan saya da naik!!! Cukup-cukup sudah!)

Bila masa dah tak cukup untuk semua benda, memang banyak lah yang tak terurus. Sedangkan masa untuk baking buat tempahan pun terpaksa ditolak sebab nak rehat cukup setelah beberapa hari tak cukup rehat. Tapi dengan syarat, kena bangun awal-awal pagi untuk buat tempahan yang ditunda tu. Dan blog pun dah terbiar sebab tak sempat nak update ape-ape. Cerita Terengganu pun terpaksa disenyapkan je.

Kadang-kadang jugak jadi moody. Cepat je mood naik turun dalam masa-masa macam ni ek?

Rasa sedih sangat-sangat. Tapi cepat-cepat cakap kat diri sendiri, tak ape, kejap je ni. Tak lama lagi semua akan kembali normal. Sikitttt lagi!

P/S: Dan maaf, pada mereka-mereka yang terkena tempias dengan ketakterurusan ini.


Tegur-tegur Sayang

Saya suka tumblr!

^_^


Tiga Ratus Enam Puluh Darjah

Alhamdulillah.

Dah sampai KL pukul 12.30 tengahari tadi.

Lewat setengah jam sebab delay.

Masih di LCCT.

Rancangan asal terpaksa diubah tiga ratus enam puluh darjah.

Lewat petang nanti, baru boleh berjumpa adik di kolej kediamannya dan hantar barang-barang yang mak kirimkan buat adik.

Lewat petang nanti, baru boleh ambil kawan di UTM KL.

Lewat petang nanti, baru boleh bertolak ke Johor.

Dan insya'Allah malam nanti sampai Kulai dahulu sebelum ke Skudai.

Mungkin saja, akan bermalam di sana.

Memang tiga ratus enam puluh darjah dari plan asal.

Allah Maha Mengetahui.


Untuk Ibu-ibu Yang Nak Menyusukan Anak-anak

Bizinya hari ni.

Pagi tadi ke Maybank, alhamdulillah setelah hampir 26 tahun hidup kat dunia ni, barulah nak bukak akaun Maybank. Orang lain dah berMaybank2u berkurun-kurun, saya masih jugak setia dengan CimbClicks kalau buat internet banking.

Alahhh, sama aje dua-dua!

Ok, ok! Saya akui. Kebanyakan yang dah bekerja sekarang ni guna Maybank. Sebab majikan bayar gaji, masuk Maybank. Tambah pulak, banyak yang buat perniagaan online guna Maybank. So, memang kena bukak jugak lah gamaknya. Senang sikit kalau lepas ni orang tanya, nak bayar duit kek, ada akaun Maybank tak? Ada, ada! Hehe...

Lepas setel urusan kat bank (alhamdulillah, kejap je diorang buat kerja!) ke Plaza Angsana pulak. Hari ni sampai Ahad, ade Karnival Mahabbah IKIM.fm kat Plaza Angsana, Johor Bahru. Ke sana sebab nak berjumpa dengan boss
Mummy Naniell Shop
. Beliau ada buka booth selama tiga hari kat sana.
Mummy Naniell Shop
 ni menjual pakaian-pakaian menyusu, baju kanak-kanak dan blouse. Kalau de sape-sape ibu mengandung atau yang dah melahirkan, mahupun yang tengah menyusukan anak-anak, boleh lah datang ke booth
Mummy Naniell Shop
 untuk membelek-belek baju-baju menyusu yang ada. Cantik-cantik semuanya!

Eh, insya'Allah saya pun akan ada kat booth
Mummy Naniell Shop
 Sabtu dan Ahad ni.

Meh lah datang reramai!


Alahai PosLaju

Alahai.

Beberapa hari ni, asyik diuji kesabaran saya ni.

Sejak Jumaat lepas saya tertunggu-tunggu parcel Poslaju. Bila check kat website, parcel dah sampai kat processing centre PPL JB pada hari Jumaat pukul 8 pagi. Itu pun, saya check lepas pukul 3 petang baru dapat status. Sejak pagi sampai petang tu, website Track & Trace Poslaju ada masalah untuk search tracking number. Mungkin server down, so saya email ke Customer Care Poslaju untuk tanya masalah yang sedang dihadapi. Dapatlah autoreply yang cakap email akan dibalas dalam masa 3 hari bekerja.

Nak tunggu email dibalas, memang tak lah kalau macam tu gayanya. Saya cari maklumat contact number PPL JB. Akhirnya jumpa juga, tapi masa tu da lebih pukul 5 petang. Panggilang of course tak akan diangkat dah. Malang lagi bagi saya, Sabtu minggu lepas adalah Sabtu pertama bulan April. PosLaju cuti. So, memang hari Isnin jugaklah baru saya dapat parcel kalau ada pun.

Hari ni, pagi tadi saya check lagi tracking number parcel saya. Eh? 8 April 2013, pukul 6 pagi sekali lagi parcel saya sampai kat processing centre PPL JB. Pelik. Kenapa dua kali status macam tu. Dah rasa tak best dah. Terus call customer care kat line 1300300300. Tak pernah berjaya. Number memang busy. Saya try call PPL JB pula. Ada dua nombor dalam website Poslaju. Dua-dua nombor, berdering tapi tak diangkat. Banyak kali saya cuba. Sampai dah nak meletup dah.

Then, sekali tu panggilan saya bersahut. Alhamdulillah, staff perempuan jawab. Tapi, dia kata dia bukan staff untuk check barang. Kena call nombor yang lain pula. Dia bagi dua nombor lagi, salah satunya yang dalam website poslaju. Saya try call dua-dua nombor. Memang, memang tak berjawab. Dan ada satu masa tu, dua-dua nombor busy. Geram pula saya dibuatnya. Masa saya call, tak angkat pula, orang lain call boleh pula angkat. Huwaaaaaaaaaaaaaaa!

Rileks kejap main Sugar Crush Candy yang saya tak berapa nak faham tu, lepas tu try call lagi. Barulah berjawab. Saya bagi tracking number, then dia kata hari ni parcel tu akan dihantar ke rumah. Huhuhu. Alhamdulillah bila dah tahu status barang. So, saya pun start la baking tempahan kek karamel dua biji oleh jiran setaman. Dengan harapan, PosLaju akan sampai petang-petang macam biasa. Maka, sibuklah saya kat dapur bertungkus lumus siapkan kek yang nak diambil pukul 2 petang.

Dalam masa tu, tak ada pulak saya dengar PosLaju datang ucap salam ke, hon ke. Pukul 2 petang, customer datang ambil kek. Terdetik hati nak check peti surat bila customer tu pun jenguk peti surat saya dari luar.

Huwaaaaaaaaaaaaaaaaa!

Ada notis pemberitahuan dari Poslaju dalam peti surat tu. Arghhhh!!! Geram sangat-sangat! Kenapa tak dengar apa-apa pun bila diorang datang. Tak sedar pun. Selalunya PosLaju akan masuk ke dalam sampai depan pintu rumah. Kenapa kali ni langsung tak dengar bunyi enjin kereta pun???

Geram!! Geram!!!! Esok kena pergi Larkin ambil sendiri parcel!!!

Baik ambil sendiri dari hari Jumaat lagi!


Alahai Stress Nya

Hari ni hari paling banyak dugaan kot.

Stress. Memang.

Tengahari tadi, ambil Mulan dari vet. Mulan berjahit kat perut. Doktor bagi ubat sapu dengan antibiotik. Tanpa rasa was-was, saya bagi je la dia telan antibiotik. Kemudian, saya sapu ubat sikit kat luka. Mulan yang mulanya ok dan happy jumpa anak-anak dia lepas seharian ditahan kat wad, bertukar jadi resah gelisah. Dia berlari ke sana ke mari lepas terjilat ubat sapu tu. Lidahnya terjelir macam anjing.

Saya called doktor tersebut. Mulanya dia minta saya datang balik ke klinik bawak Mulan, dia nak tengok. Mengenangkan agak jauh juga perjalanan, saya cakap kat doktor tu tak pe lah, saya tengok dulu sampai petang. Saya tanya juga, memang dia akan jilat luka dia ye?

Baru lah doktor tu cakap, owhhh dia jilat ubat sapu tu. Ubat sapu tu pahit, lepas ni jangan sapu. Alahai, cuba lah cakap awal sikit. Ni Mulan da jadi tak tentu arah dah. Lama dia dalam keadaan macam tu sampai lah dia tertidur dalam bilik air yang sejuk.

Petang sikit saya nak tengok semula, Mulan dah tak ada dalam bilik air. Saya cari-cari, tak ada di dalam rumah. Pintu belakang terbuka. Saya panggil, dia menyahut. Rupanya dia ada atas siling rumah, macam biasa. Saya pun panjat meja dan tarik dia turun.

Masa itulah saya terkejut.

Jahitan dia dah tanggal. Sah Mulan gigit jahitan tu. Rasanya berpunca dari ubat sapu tu. Tak keruan saya dibuatnya. Sekarang saya tak tahu nak buat apa. Malam ni saya akan ke Banting. Ahad baru balik. Mulan akan duduk di rumah dengan housemate, tapi housemate tu pun akan kerja esok. Risaunya saya sekarang ni. Tambah dengan penat sebab terjaga seawal pagi dan tak rehat langsung sampai sekarang, harapnya tak menjejaskan pemanduan saya lewat malam nanti. Barang-barang pun tak kemas lagi nak berjalan jauh.

Tapi tetap, saya risaukan Mulan. Harap dia akan ok, dan tak akan ada infection. Saya takut jadi macam Cici. Baru lepas bercakap dengan tuannya di telefon tadi.

Tambah menstresskan saya, PosLaju tak datang pun hari ni.


Api Lawan Api...

Ke pejabat fakulti tengahari tadi.

Bangunan baru memang cantik. Nampak bersih dan kemas lagi. Terima kasih kepada senior MPP fakulti yang proposed bangunan ni dulu. Wahhhh ucapan khas untukmu! Kikiki.

Tujuannya nak jumpa dengan sorang staff pasca siswazah. Nak tanya tentang thesis dan yuran tu lerrr. Kot lah boleh hantar jugak walaupun tak setel lagi bendanya. Kena ikhtiar jugak walau macam mana pun.

Mula-mula memang payah benar nak explain kat dia.

"Erm, saya nak hantar thesis, tapi yuran tak bayar lagi. Saya dah gi SPS, dah buat pengecualian yuran, tapi dalam seminggu dua baru update kat web. Boleh tak saya hantar thesis?"

EH! Macam senang pulak bila dah taip. Tadi kemain susah nak explain kat dia sampai hampir-hampir saja kami bertegang urat.

Ya, saya perasan, suara dia semakin lama semakin tinggi. Dan suara saya tidak kurang tingginya.

Bila saya sedar itu, terus saya cakap dalam hati, sabar Sunah! Api lawan api lain jadinya! Saya tak nak pula kena black list dengan staff yang sangat saya hormati kerana kredibiliti dia ni.

Saya kendurkan sedikit suara. Cuba berlembut dan tunjukkan borang pengecualian yuran kepada dia. Dia ambil,
duduk
, dan belek something dalam komputer.

"Ok, macam ni. Awak pergi bendahari, minta surat perlepasan yuran. Bagitahu kat diorang, awak nak hantar thesis. Kepilkan dengan thesis awak, boleh hantar pada saya. Biar saya check dulu semuanya bagi lengkap."

"Owhhh! Boleh ye hantar lepas tu?"

"Yup, surat perlepasan yuran tu jaminan dari bendahari pada kami. Bukan surat-surat lain, termasuk surat dari supervisor, memang kami tak terima. Hanya dari bendahari saje, sebab kami tahu proses tu memakan masa, tapi dengan jaminan dari bendahari, kami boleh terima thesis awak."

Subhanallah, macam tu je? Alhamdulillah!

Insya'Allah esok cuba selesaikan benda-benda ni pulak.

P/S I:
 Staff ni manusia juga, bukan robot. Diorang ada perasaan, tentu dah tension melayan student yang macam-macam karenah termasuk saya ni. Err.

P/S II:
 Bila anda marah, ketika berdiri, maka duduklah...bila anda marah, ketika duduk, maka berbaringlah...ada hikmah kenapa Allah menetapkan sedemikian.


Bila Blogger Jadi Maid...

Semalam menghabiskan sekeping lagi BB1M.

Tinggal lagi 3 keping BB1M tak tahu nak beli ape. Takut gak beli banyak-banyak kang, tak habis baca pulak. Tak suka, tak suka! So, simpan aje lah sampai tarikh luput. =.="

Semalam, terbeli novel blogger Zati Ahmad ni. Macam menarik aje tajuk dia. Malam tadi masa baca tu tergelak-gelak jugak sensorang. Boleh saya tido nak dekat pukul 3 pagi sebab baca novel ni. Tu pun tak habis lagi haa.

Bila Blogger Jadi Maid (BBJM) ni mengisahkan pasal seorang blogger yang nama dia Hanis Arisya. Risya baru habis ijazah, then dia pun try cari kerja. Bila carik dalam newspaper, dia ternampak satu iklan untuk jawatan pembantu rumah. Tergerak jugak hati budak Risya ni nak try jadi maid.

Kat situ lah pengalaman dia bermula, jumpa keluarga Puan Sri dan kerabat Tengku, then kat rumah besar tu jugaklah dia akhirnya berjumpa jodoh. Jodoh yang tak disangka-sangka. Jodoh bidan terjun agaknya? Hihi.

Sinopsis belakang novel Zati Mohd ni adalah seperti berikut:

Boleh ke si blogger jadi maid? Bagi Risya, sikit pun tak menjadi masalah buatnya. Asalkan dia tidak goyang kaki di rumah itu, sudah cukup baik. Rutin hariannya sebagai maid, tak adalah sesusah mana. Tapi yang buat susahnya, bila dia jumpa mamat poyo, Ash. Ash yang sering mengusik, membuatkan hubungannya dan Risya rapat. Bergurau dan bergelak ketawa sudah menjadi rencah dalam hidup mereka berdua. Tanpa diduga, Ash mahu Risya menjadi suri di hatinya saat Aimie, kekasih hatinya tidak hadir semasa majlis pernikahan mereka. “Jadi, nak saya buat apa?” “Awak kahwinlah dengan saya.” Jodoh sudah tertulis buat mereka. Dalam keadaan terpaksa, mereka disatukan. Mulalah episod baru dalam hidup Risya. Memandangkan tiada rasa cinta dalam diri Risya, Risya dan Ash telah membuat satu perjanjian bodoh. Perjanjian yang menentukan sama ada status suami isteri itu masih kekal ataupun tidak. Dalam Risya mengharap perjanjian yang dicipta menjadi nyata, ada satu rasa hadir dalam dirinya buat Ash. Saat bahagia mula menyulam rasa, hadir Wafiy yang mencintai Risya dan muncul Aimie, kembali menagih cinta Ash. Akan bahagiakah hubungan yang Risya dan Ash jalinkan? Perjanjian apa yang dimeterai Risya dan Ash? Berjayakah Wafiy dan Aimie menarik perhatian insan yang disukai? Mampukah Risya dan Ash mempertahankan rasa sayang yang mula berkembang dalam hati? Atau, antara mereka akan ada yang berpaling tadah? Bila blogger mampu jadi maid, adakah maid mampu menjadi seorang isteri?

Saya paling suka ayat last tu... :)

Jemput ke blog penulis tersebut, rasanya geng-geng penulis macam
Iffah
 mesti kenal dia.

Zati Mohd


Bila Dah Mengidam!

Alahai.

Dah lama sangat mengidam sebenarnya.

Setiap kali pergi ke AEON Taman U mesti nak ke bahagian buah-buahan. Mesti nak belek-belek bekas Korean Strawberry. Mesti nak teragak-agak nak beli ke tak.

Beberapa hari lepas ada lah jugak terlerai keinginan tu bila makan dua tiga biji buah strawberry masa kenduri kawan. Teruja gila rasa masa tu sebab dapat jugak melayan anak tekak ni. Haigoo. Teruknya, dah macam orang mengandung. Erk!

Hari ni, bila nampak lagi kat AEON Taman U, dengan dihasut oleh budak kyoshiro87 tu, makaaaaaa terbeliiiiiiiiiii lah pulak!!!

Nak buat macam mana, kan?

Cantik sangat!

Malam ni dinner ni je lah!

P/S:
 Gambar ni tak edit tau, serius cantik kamera BP2 ni! Alhamdulillah!


Bizi Bizi Bizi

Ya Allah.

Bizinya hari ni. Banyak betul order kat page
Benang Hijau
. Tak sangka sambutan sangat hangat dengan pemberian voucher RM20 kepada semua pelanggan sempena Pembubaran Parlimen hari ni.

Rasa tak cukup tangan nak update stock kat web, kat page, kat group, isi borang poslaju, rekod pembelian dalam buku, then upload gambar-gambar bermanfaat. Sampai kawan sekerja tergelak dan cakap...

"Perghhh, sambil menaip sambil tengok kain kat atas nun!!"

=.="

Kita kena sambil menyelam sambil minum air.

P/S:
Sesiapa nak menambahkan kebizian saya dan memanfaatkan voucher RM20 ni, boleh lah ke page Benang Hijau sekarang. Sah untuk pembayaran penuh sehingga 11.59 malam ni ajee!


Dah Bubar

Alhamdulillah.

Ramai kot menunggu-nunggu kan? Dari dulu sampai lah ke hari ni. Akhirnya, lepas mesyurat terakhir kabinet pagi tadi, parlimen telah dibubarkan. Yabedabeduuuuu! Merdeka!!!

Erk!

Dulu-dulu tak ada lah rasa macam ni sangat, tapi sebab da besar panjang ni, baru lah merasa macam mana suasana pilihanraya. Baru lah nak terbukak mata tengok semua benda. Itu pun bila dah bergaul dengan banyak orang dan kenal dengan bermacam-macam manusia dari bermacam-macam latar belakang. Fuh!

Hebat kan Allah?

"Wahai manusia, sungguh Kami telah menciptakan kamu dari seorang lelaki dan seorang wanita, kemudian Kami jadikan kamu berbangsa-bangsa dan bersuku-suku agar kamu saling mengenal."
 [al-Hujurat: 13]

Subhanallah!

Dan memang susunan Allah tu sangat baik, rasa-rasanya insya'Allah saya boleh mengundi tahun ni kalau tarikh PRU 13 jatuh dalam minggu saya berada di kampung halaman. :)


Empat Biji Donat

Alhamdulillah.

Lepas je update
entry tadi
, terus bukak peti ais dan potong kek karamel versi tebal sedia ada. Perisa Yam dan Strawberry. Customer punya, tapi tak apa lah, esok boleh buat lain. :)

Potong-potong, letak dalam tupperware then selak kain tirai gerigi besi. Nampak makcik-makcik tu tengah borak-borak dengan khusyuknya.

"Mak cik, mak cik!" Panggil saya.

Mak cik tadi menoleh. Saya lambai meminta dia datang mendekat. Cepat saja dia datang. Hihi.

"Nah, amek lah."

"Rasa ye? Mekasihhhh."

Bahagia.

Kemas-kemas perkakas potong kek dan masukkan kek dalam peti ais semula.

"Mana adik ni tadi, dikkkkk!" Terdengar suara mak cik tadi memanggil. Bergegas saya ke belakang semula.

"Ye, mak cik!" Nampak bayang-bayang mak cik di sebalik tirai sambil menghulur tupperware saya.

"Kami tengah buat operasi ni haaaa. Nahhh, makan!"

Alhamdulillah, dapat 4 biji donat buat bekal ke kedai malam ni. :)


Hanya Kerana Sayang

in the middle of the dawn
 by ~arbebuk on deviantArt

Susahnya kalau berada di tengah-tengah.

Antara orang-orang yang dekat dengan kita.

Yang kita hormati dan yang kita senangi.

Bila sesuatu berlaku di antara mereka, atau mungkin pada orang lain, tapi sedikit sebanyak tercalit pada salah seorang daripada mereka, kita menjadi orang yang dirujuk.

Mendengar cerita dari sebelah pihak saja tidak cukup untuk memberi gambaran yang sebenar akan apa yang telah tercalit. Yang mampu kita buat adalah sejujurnya berkongsi apa yang selama ini kita tanam dalam hati.

Ya, tatacara bergaul dengan ramai orang itu ada pelbagai resepinya.

Dan untuk yang kali ini, neutralkan segala rasa.

Cukup sampai situ.

Hanya kerana sayang.


Hujan di Kampung

Bumi Kampung Baru, Bintulu dibasahi hujan pagi ini.

Alhamdulillah, sejukkkkk aje rasanya...!

Disebabkan ade yang nak tengok gambar kampung. Nah, satu gambar aje dulu ye? Ni pun amek dari jendela rumah sambil sembunyik belakang langsir. Ahahahaha! Besar gedabak kayyy jendela rumah saya. Kekadang kena tunduk-tunduk kalau nak lalu ruang tamu takut ade jejiran lelaki ternampak, kena kawen lak kang! Ehhhh!

Nampak kan dari gambar tu, rumah jejiran dekat aje antara satu sama lain? Itu lah yang saya maksudkan sebelum ni. Hiks! Kawasan menghijau tu dulu tempat mak berkebun. Ade mini kebun dia tempat kitorang bercucuk tanam jejagung dan kekacang panjang masa kecik-kecik dulu. Sekarang kebun tu da takde dah. Yang ade hanyalah pepokok bunga berduri-duri ajeee sekarang ni. Mak pun da kurang sihat sangat nak bercucuk-tanam lagi. Hurmmm.

Tinggal berapa hari aje lagi nak mengundi. Dah istikharah untuk pilih pemimpin kamu? :)


Ingatkan PAS Dah Start Kempen Guna Nuffnang, Rupanya...

Terpegun sekejap tadi bila nampak iklan Nuffnang.

Ye lah, tetiba aje keluar macam ni.

Sape-sape yang tahu isu semasa sekarang ni pun, gerenti terpegun sekejap kot.

Macam bendera PAS kan, kan, kan?

Bila keluar caption kat gambar tu macam kat atas ni, terfikir-fikirlah sejenak dua jenak.

Ni isu ape eh?

Manifesto ape ni?

Ape yang 12 tahun, 70 tahun ni?

Apa kaitan dengan sarapan-sarapan pulak.

Hurmmmmm.

Jenuh fikir.

Tetiba tengah syok fikir tu, keluar pulak lahhhhh gambar ni!

Lorhhhhhhhhhhhhhh!

Iklan MILO rupanya!

Hahaha!

P/S:
 Tu lah, kalau dah waktu pilihanraya, semua nak nampak politik aje.


Kisah Kek Karamel dan Jiran Saya

Banyaknya benda nak kongsi kat sini.

Sampai dah tak tercerita dah. Erk!

Cerita terkini, masa tengah cuci-cuci perkakas buat kek karamel promosi 10 hari sempena mengundi jap tadi (ni dah kenapa panjang sangat, saja la tu nak promote!), tiba-tiba aje dikejutkan oleh jiran rumah belakang. Dia selak-selak kain tirai yang buat tutup gerigi besi demi menjaga aurat kami semasa memasak gittewww; dah dah!

Ok, dia selak-selak kain tu, sambil bertanya, "dik, buat kek ye?"

Omaii. Kesiannya jiran saya, meh bukak jap kain tirai tu. Mak cik rumah belakang atau rumah sebelah-sebelah ni mungkin (tengok, nampak sangat tak berapa nak bertegur sapa dengan jiran =.=").

"Ye, mak cik. Saya buat kek." Saya senyum sambil cuci-cuci segala mangkuk dan besen.

"Ooo, kamu yang pakai kereta Viva tu ye. Berapa kamu jual tu?"

"Biasa saya jual RM30, sekarang ni tengah buat promosi 10 hari sampai hari Jumaat ni RM25 je mak cik."

"Haaa, RM25 xxx!!! RM25!!!" Mak cik tu bagitau mak cik lagi sorang. "Dia selalu bau!"

"Owhhh..." terkedu saya sambil-sambil terfikir sesuatu yang lain.

"Nanti boleh lah tempah kat kamu aje ye! Ade Facebook?"

Tu dia mak cik ada facebook jugak ye.

"Saya ada Facebook, tapi cari blog lebih senang. Search Selera Sakura, ye mak cik."

"Selera Sakura. Ok ok!"

Kemudian terdengar dia bercakap-cakap dengan mak cik lagi sorang. Saya pulak melayan perasaan sendiri. Jauh menung, jauh fikir.

Ya, rasa bersalah. Bagi jiran hidu, tak pernah bagi rasa. Bukan tak pernah terlintas di hati nak bersedekah, tapi masa ni belum sempat, bahkan untuk santapan diri sendiri. T_T


Lif Rosak Lagi

Lif rosak lagi.

Asyik-asyik rosak aje. Penat kot nak naik tangga sampai tingkat lima. Rasa nak putus je nyawa ni sebab sesak nafas sangat-sangat. Setiap level kena berhenti sekejap untuk hirup oksigen. Bila da sampai tingkat lima dan masuk lab, memang berpeluh habis. Nak harapkan aircond lab, of course lah harapkan pagar, pagar makan padi. Aircond lab pun lebih kurang aje macam lif fakulti. Kejap-kejap berhenti berfungsi. Kejap-kejap kena on balik. Hurmmm.

Pagi ni ke kampus lebih awal sebab nak uruskan hal pengecualian yuran. Masa hantar borang, tanya kakak kat kaunter tu bila keputusan atau status borang tu keluar. Dia cakap pertengahan bulan 4. Krik krik krik bunyi cengkerik sekejap. Lepas tu cakap kat akak tu: ok, terima kasih.

Draft thesis da siap binding. Ingatkan dalam minggu lepas atau minggu ni nak hantar. Tapi disebabkan hal yuran ni tak setel lagi, tak dapat lah nak submit draft thesis tu. Pihak fakulti tak nak terima draft thesis kalau yuran tak bayar lagi. Haigoo. Rumitnya prosedur.

So, kena lah tunggu pertengahan bulan 4 baru boleh submit draft thesis. Nak bayar sendiri jumlah yuran penuh, duit tak cukup.

Krik krik krik.


Merah-merah Delima

Putih-putih melati,

Merah-merah delima~~~

Siapa yang baik hati,

Pasti ku terima~~~

Delima warna dia merah.

Pagi tadi, teringin nak rasa jus delima yang junior bawak ke rumah semalam. Botol kaca jus tu belum terbukak lagi penutup dia. Masih suci murni gituuu. So, bersemangat lah kan memulas penutup botol tu.

Pulas punya pulas, akhirnya terbukak jugak. Then nampak ade cecair merah sikit-sikit kat penutup botol tu.

"Terkeluar sikit agaknya jus dia masa duk pulas tadi,"
 kata saya dalam hati.

Tapi tiba-tiba mata ternampak garis-garis halus dekat jari telunjuk. Cuit sikit, gulppp. Terkuak dan berdarah. Erk! Rupanya terhiris penutup botol jus delima tu. Haigoo. Bahayanya. Gi basuh cepat-cepat.

Ingatkan dah ok. Bila on the way balik dari vet lepas hantar Mulan, baru rasa pedih dan berdenyut-denyut kat merata tapak dan jari tangan kanan. Belek punya belek, ya Allah, banyaknya luka. Tak sangka lak sampai sebanyak ni.

Maka, kita gunakan hansaplast yang jenis transparent untuk menutup luka dari terkena air, ok?

Kenapa guna hansaplast jenis ni?

Sebab...

Sebab...

Sebab...

Yang jenis kartun comel-comel tu takde kat 7E tadi. =.="


Nak Pakai Skirt Pendek

Terpegun jap tengok gambar ni kat newsfeed FB tadi.

Fancy nyeeeee.

Macam high class gituuu.

Then baca sampai habis, owhhhhh niceeee!

Rupanya
QudwahStyle
 buat gambar ni.

Bagus kan? Berapa banyak bisnes online kat luar yang dalam masa yang sama, berusaha untuk bagi nasihat kepada pelanggan mereka supaya menutup aurat?

Ada baca dalam al-Ustaz isu no berapa tak ingat, tapi antara yang baru jugak lah. Pembaca tanya, apa hukum kalau dia menjual pakaian yang tak menutup aurat dengan sempurna? Ustaz jawab, tak salah kalau dia pasti pakaian yang dijual tu akan digunakan dengan aurat ditutup atau kalau pakaian tu jenis tak menutup aurat; akan digunakan di rumah sahaja. Tak salah juga kalau dia tak tahu apa yang pelanggan akan buat dengan pakaian yang dibeli di butiknya. Kiranya, penjual ni tanggungjawab dia sampai barang bertukar tangan lah. Bila dah jadi milik pembeli, maka tanggungjawab berpindah kepada pemilik yang baru.

Tapi ustaz pesan jugak, adalah baik kiranya kalau penjual pakaian bagi pandangan tentang aurat dan mencadangkan cara menggunakan pakaian yang dijual di butik mereka mengikut syariat Islam. Ilmu tersebar, pahala pun dapat, kan?

Nak tengok pelbagai produk
QudwahStyle
, boleh ke
SINI
, ok? :)


Ninetology Black Pearl II Yang Meresahkan Hati

Ya.

Benda inilah yang meresahkan hati saya beberapa hari ini. Sebab benda ni jugak lah saya tertunggu-tunggu PosLaju datang ke rumah. Huhuhu.

Ye lah, ini first time saya buat urusan jual beli kat Lelong. Macam mana saya boleh terbuat ni? Semuanya bermula dari tertengok handphone senior yang cantik lah amat. Errr. Dia beli guna rebat SKMM tu. So, saya rasa macam nak jugak memandangkan harga dia masih dalam kemampuan, insya'Allah.

Ninetology Black Pearl II ni harga asal dia RM599. Bila tolak rebat SKMM RM200 jadi RM399. Then, company Ninetology sendiri bagi rebat RM100, kita hanya perlu tambah RM299 je lepas tu. Not bad lah dengan dia punya specs yang alhamdulillah, memuaskan hati saya. Specs dia boleh tengok kat blog
Nisa Kay
. Bahaha, malas nak taip!

Memula dulu cari, cari, cari kat kedai area Johor ni, dah siap pergi DiGi centre semua, hasilnya hampa. Sebab diorang tak jual kat sini. Senior yang ada handphone ni pun, beli kat KL. Hari tu, nampak kawan post status, tempat yang senior ni beli handphone tu dah habis stok jugak. Keciwa keciwa keciwa. T_T

Then hari tu, senior tu turun Johor, borak punya borak, dia suggest tengok kat Lelong. Haigoo. Boleh percaya ke Lelong? Kami search time tu jugak, dan jumpa satu seller area Penang. Nampak nama kedai, IC verified, rating agak tinggi dengan positif comments. Kawan-kawan cakap, kalau nak beli barang kat Lelong, elok cari yang ada kedai. Lebih boleh dipercayai. Insya'Allah.

Lepas contact seller dia, dan berurusan pasal SKMM semua, dalam masa sehari je da buat pembayaran. Tepuk dahi sendiri, masih ada rasa takut kena tipu beb. Of course la kan? Huhu. Khamis lepas, seller tu dah pos handphone ni kepada saya. Sehari selepas saya membuat pembayaran. Uiyoo, kalau betul, memang efisien la kan?

Dan alhamdulillah, memang efisien pun dengan bukti dalam gambar ni ha! Cuma pihak PosLaju je yang kurang sikit efisiennya kali ni. Erm, sape-sape yang berminat nak dapatkan Ninetology Black Pearl II kaler putih (tu je tinggal), ade baki 3 biji lagi kat Joe Lim, boleh jenguk link Lelong dia kat
SINI
 ye~

Astaghfirullahal'azim wa alhamdulillah...~


Sampai Bila Pun Tak Setel

Emosi berkecamuk benar pagi ni.

Seriously down.

Dah lama memendam rasa agaknya, akhirnya air mata menitis jugak bila bercakap dengan kakak senior kat telefon. Benar-benar tension dengan apa yang berlaku. Benar-benar rasa tidak puas hati dengan sistem.

Sistem yang bercanggah.

Contohnya; pihak fakulti kata, tak boleh terima thesis kalau pelajar belum membayar yuran pengajian. Kalau nak buat pengecualian atau pengurangan yuran pula, kena pergi Sekolah Pengajian Siswazah, isi borang dan hantar sebelum tarikh sekian-sekian. Untuk dapat pengecualian yuran pengajian 100%, thesis mestilah dah dihantar sebelum tarikh sekian-sekian tersebut. Kalau tak hantar thesis lagi, maka yuran pengajian hanya boleh dikurangkan 50%.

Ehhhh! Peliknya!

Kenapa perlu buat sistem yang bercelaru macam ni? Fakulti kata macam ni, SPS kat macam tu, kan dah jadi pertindihan.

Ya, memang lah takut pelajar dah hantar thesis tapi tak bayar yuran lepas tu, tapi tak semua kot macam tu. Itu mungkin pelajar yang tak sungguh-sungguh nak grad. Kenapalah ada masalah macam ni timbul dulu-dulu. Terus terkesan pada kami-kami yang sekarang ni. Sangat menyusahkan keadaan.

Nak hantar thesis pun tak terhantar-hantar.

Kalau dah macam ni, tunggu lepas PRU aje!


Saya di Kampung!

Wah!

Lamanya senyap kat blog! Hehe...

Saya berada di kampung halaman sekarang. Bercuti agak lama dari biasa. Alkisahnya, sepatutnya saya balik ke Skudai dah 29 April ni, tapi disebabkan tarikh mengundi 5 Mei, maka saya panjanggggggkan cuti saya sampai lah lepas mengundi baru balik Skudai. Fiu fiu fiu~

Hajat asal nak temankan mak berjumpa dengan doktor pakar kat Klinik Pakar Hospital Bintulu semalam. Tapi bila dah sampai hospital, nurse tu cakap tarikh appointment dah ditukar kepada 18 Jun. Alahai, kesian mak. Dah lah tengah demam. Pergi jauh ke Nyabau nak jumpa doktor, terus tak jadi. Hurmmm. Patut call je dulu sebelum pergi tadi.

Dari hospital, sempat pula tengok tapak rumah dekat Kampung Sg. Plan. Alaaa tak amek pulak gambar. Mak ngan bapak nak amek buah kuini. Rumahnya macam tu aje lah. Dari dulu masa saya kecik-kecik lagi sampai saya dah hampir 26 tahun ni, masih macam tu jugak. Tak ade perubahan. Entah bila nak duduk situ, tak tahu. Bapak pun sibuk tolong mak sekarang, tak ada masa nak sambung buat rumah tu. Huhu.

Dan saya pula baru hari ni nak buka laptop.

Sebab teringat kerja yang supervisor bagi. Kena siapkan 2 journal, sekurang-kurangnya satu da siap dalam masa bercuti ni. Tengoklah, insya'Allah kalau rajin nanti saya taip lah journal tu.

Boleh camtu? =.="


Soalan Yang Tidak Perlu Dijawab...

Semalam, saya terserempak dengan dia lagi.

Kali kedua, di tempat yang sama, cuma situasinya berbeza. Kali pertama dulu, dia bersama suaminya, naik eskalator sambil berpegangan tangan. Pasangan kahwin muda dan cinta selepas nikah, boleh saya gelarkan begitu? Sweet sangat.

Kali kedua ini, saya jumpa dia di surau. Mulanya, saya tak pasti itu dia, walaupun saya rasa itu dia. Cuma selepas berwudhuk, barulah saya pasti itu dia bila kami sama-sama memandang cermin. Dia berpusing ke belakang dan secara spontan, tangan saya hinggap di perutnya.

Perut ibu mengandung lima bulan.

Ya Allah, perasaan apa ya, bahagia mungkin.

Sungguh!

Kami bersalaman dan berpelukan, kemudian berbual-bual seketika tentang hidup masing-masing kala ini. Bertanya perkembangan terkini sampai lah dia membuka satu soalan cepu emas.

"Sunah bila lagi? Jangan lama-lama... Calon dah ada kan?"

Saya terdiam seketika. "Wallahu-"

"Eh, jangan jawab, jangan jawab. Allah Maha Mengetahui." Dia memotong terlebih dahulu.

Saya pandang dia.

"Allah akan bagi...pada masa yang tepat, insya'Allah..." katanya sambil senyum.

"Insya'Allah... Doakan ana ya!"

Dan kami bersalaman untuk berpisah lagi, pertemuan yang singkat, tapi cukup untuk membuatkan air mata saya mengalir dalam doa seusai solat Maghrib. Moga-moga Allah memberkati dia dan keluarganya. Ameen...


Tak Kampung Sangat Pun

Ade jugak ek yang nak tengok gambar kampung saya?

Malu lah nak tunjuk.

Sebab tak ada lah kampung sangat pun. Nama aje Kampung Baru, tapi rumah memang dekat-dekat. Tak jauh-jauh macam kampung yang pernah saya jejak. Sebab tu bila satu ketika dulu singgah ke Sabak Bernam, Selangor atau menjelajah jauh ke Kubur Panjang, Kedah, hati saya benar-benar jatuh.

Suka!

Suasana kampung macam tu cukup mententeramkan hati. Alhamdulillah. :)

Tapi kat kampung saya still lah ada bunyi ayam berkokok, bunyi itik menguek, cuma lembu memang jarang-jarang nak nampak. Haha! Yang selalu ada, angsa jiran kejar kitorang kalo lalu depan rumah diorang, kambing mengembek kat tepi-tepi jalan yang kitorang duk ejek sebab tak suka mandi. Errr...

Kalau nampak saya post gambar pantai tu, jauh sikit dari rumah. Kena naik kereta kalo nak berkelah di tepi pantai. Tu pun ermmmmmmmmmmm.....datanglah sendiri tengok! :p

Nanti-nanti insya'Allah saya kongsikan gambar, ye! :)

P/S:
 Menaip sambil tengok OASIS. Suka tengok Tasha, balu arwah Achik...solehah sangat!


Tak Masuk

Susahnya berhadapan dengan orang yang susah nak terima pandangan orang lain.

Yang tak mahu menyesuaikan diri dengan keadaan sekeliling.

Yang tak mahu mematuhi peraturan yang baik untuk dirinya sendiri.

Dalam mahu bersabar dengan karenah manusia yang macam ni, tetap ada sekelumit rasa penat mahu menegur terus dan terus. Masing-masing sudah dewasa, masing-masing pernah hidup dengan orang lain. Tak kan lah masih tak mengerti cara untuk hidup dengan orang lain pula?

Tak masuk betul dengan orang yang macam ni. Sukar dan rumit sangat kah untuk mengikut apa yang sudah sedia senang untuk diikut? Kenapa mahu merumitkan keadaan dengan perkara yang menyusahkan semua orang?

Tiada hati dan perasaan mungkin.

#Kadang-kadang Allah hadirkan manusia untuk menguji kesabaran kita. Dan kadang-kadang Allah hadirkan manusia yang mirip kita untuk kita muhasabah.


Awalnya Hari Ni...

Semangat betul pagi ni.

Sebelum Subuh dah bangun dan siap-siap mandi. Lepas solat terus masuk kampus. Sesambil drive sesambil menelefon seseorang. Bila takde respon, hantar Whatsapp. Risau.

Pagi ni jumpa adik-adik kat dalam. Dah lama tak beraktiviti macam ni. Lepas jumpa diorang isi perut kejap. Sambil sarapan tu, bercakap dengan mak kat telefon.

Banyak betul benda dibincangkan. Sampai lah habis maggie goreng dalam pinggan, baru habis bercakap dengan mak. Hihi. Kiranya ada teman jugak lah breakfast pagi ni walaupun hakikatnya sensorang aje.

Lepas breakfast, sebab masih awal lagi, terus keluar kampus. Kalau pergi lab pun, gerenti tak bukak lagi. So, baik gi pejabat pos setelkan apa yang patut. Nak hantar kain cotton mak ngah yang terlupa nak bawak sekali balik ke kampung hari tu.

Tapi, bila sampai pejabat pos, rupanya terlebih awal sebab tak bukak lagi. Walaupun tak bukak lagi, dah ramai dah tunggu kat luar. Tak lama pun menunggu, dalam 15 minit, dah bukak pun. Alhamdulillah. Siap beli kotak prepaid poslaju, terus masuk kampus balik.

Dan macam biasa, kena naik tangga sampai tingkat lima untuk masuk lab. Lif masih rosak lagi. Bila lah nak elok, tak tahu lah. Dah berminggu, sejak sebelum PRU lagi! Lama takkkkkk? Huhu.

Sekarang tengah menaip entry sambil buat draft journal sambil tengok Tanah Merah kat TONTON. Errr...


Bernyawa Kembali

Hari ini cuaca mendung sangat-sangat.

Langit gelap. Macam nak hujan. Mungkin sekejap lagi awan akan memuntahkan segala isinya.

Bila terlalu lama tinggalkan blog dan tak menulis, jadi kekok pula. Tak tahu apa yang nak dikongsi. Nak bercerita tentang kehidupan seharian rasa dah tak best. Baik simpan sendiri-sendiri atau kongsi dengan kawan-kawan rapat atau kongsi kat tempat lain. Eh! Haha~

Sakura Ungu dah bernyawa kembali. Lepas ni boleh lah saya berjuang kembali. Alhamdulillah. Segala puji bagi Allah yang mengatur sesuatu. Moga-moga selepas ini lebih banyak keindahan dari kuasaNya yang dapat saya nikmati. Ameen.

Selamat bekerja semua!


Cara Fikir Orang Media

Saya boleh dikatakan orang media, tapi baru setahun jagung.

Saya juga kenal seseorang yang betul-betul berkecimpung dalam bidang media, tapi usianya dalam bidang media lebih lama dari saya. Lagipun, itu memang profession dia.

Tidak berapa lama dulu, saya dan dia hampir saja bertegang urat kerana pendapat kami yang berbeza tentang salah satu isu di media massa. Walau saya rasa pendapat saya ada juga sedikit betulnya, pendapat dia juga ada betulnya. Saya memang tidak boleh menang.

Tapi alhamdulillah, terima kasih kepada dia kerana pendapat dia itulah yang telah membuka mata saya dengan lebih luas untuk menilai pelbagai isu di sekeliling saya.

Bukan menerima bulat-bulat, tapi memang media kita ada banyak agenda disebaliknya. Contohnya, tentang isu Air Asia yang paling terkini. Nak tahu tentang apa? Search Google ya! Tapi, kaji dalam-dalam, ok! :)


Impian Kasih

Buat isteriku.

Dunia rumahtangga itu penuh dengan rasa,

Pahit, manis, masam dan masin,

Kadang-kadang tidak terkata rasanya.

Tidak cukup hanya dengan satu warna...

Doaku,

Moga dirimu juga diriku,

Siap sedia untuk mengecapi semuanya bersama.

Dari suamimu.

Erm... Macam panjang sangat pulak. Ayat dah cantik dah, tapi muat ke tulis semua tu? Aiyarkkk! Cari yang pendek sikit.

Buat isteriku,

Kau pelengkap separuh agamaku.

Dari suamimu.

Ringkas, tapi terlalu umum. Hurmmm.

Buat isteriku,

Moga pernikahan ini menjadi pengikat cinta kita di gerbang redhaNya.

Dari suamimu.

Subhanallah, macam ok! Tu pun lepas google gambar-gambar kat internet, dan edit sikit ayat dalam gambar tu. Harap-harap menjadi lah. Kalau tak jadi, saya tabur je manik urai atas kek lapis buat hantaran lusa ni. +_+

***

Dari pernikahan, semua mahu yang baik-baik saja kan?

P/S:
 Ramainya yang bernikah hujung minggu ni. Tak syak lagi, ramai juga bayi akan lahir pada hujung-hujung Mac tahun depan. Ops!!! Selamat mendirikan masjid buat semua yang bakal bernikah! :)


Kerana Jari Yang Cantik

Sebenarnya dah lama peristiwa ni berlaku.

Baru hari ni, saya tergerak hati untuk berkongsi. Mulanya, saya mahu simpan saja sendiri. Tak perlu untuk luahkan pada sesiapa, risau nanti lain pula yang terjadi. Tapi semalam, entah kenapa dengan tiba-tiba saya membuka cerita ini dengan housemate. Cerita yang lama saya pendam. Sejak hari mengundi 5 Mei yang lalu.

Sejurus saja selepas saya memuat-naik gambar jari yang telah tercalit dakwat kekal berwarna biru di laman Instagram dan Facebook, seorang rakan di Facebook menegur saya melalui PM ke Inbox saya. Tidak pernah saya bertegur sapa dengannya secara peribadi sebelum ini. Hanya berbalas komen di wallnya sahaja memandangkan dia orang yang saya kagumi. Ya, dia penulis hebat. Tulisannya tentang sejarah-sejarah pahlawan Islam zaman silam sangat hidup dan tidak dapat ditandingi sesiapa, bagi saya.

Berbalik kepada PM tersebut, tiba-tiba sahaja dia bertanya asal-usul saya, kerjaya saya, dan bila saya akan kembali ke Semenanjung Malaysia. Pelik. Tapi saya tetap membalas dengan icon senyum. Melihat saya sudi membalas, dia mempelawa pula saya datang ke Kuala Lumpur jika berkesempatan. Wah! Terujanya saya! Pada fikiran saya, bertuahnya kalau saya berpeluang bertemu dengan penulis yang saya kagumi ini. Namun, hairan juga tiba-tiba dia mempelawa, ada tawaran untuk jadi rakan penulis ke? Amboi, jauh benar angan-angan...

Bila saya nyatakan rasa teruja saya, dia juga membalas dengan rasa yang sama. Ya, dia juga tidak sabar untuk bertemu wajah dengan saya, katanya, kerana jari saya cantik.

Terkedu.

Alhamdulillah, jari cantik itu Allah yang bagi. Begitu saja saya membalas.

"Jarinya cantik...wajahnya lagilah cantik...hehe..." ayatnya yang terakhir saya kira.

Terperanjat saya. Tidak saya balas lagi PM tersebut hingga ke hari ini. Satu kerana bimbang. Dua kerana saya tak tahu apa yang perlu saya balas.

Dan bila saya terkenang kembali peristiwa ini, teringat pula saya kepada seorang gadis yang menghadiahkan kedua-dua biji matanya kepada Hassan al-Basri. Kalau gadis itu sanggup
mengorek biji matanya
 dan menghadiahkannya kepada lelaki yang memujanya kerana matanya yang cantik, sanggupkah saya mengerat jari jemari saya untuk diberikan kepada penulis itu pula?

Allahu...

Namun saya tetap hairan, tidakkah dia melihat cincin emas yang terletak elok di jari manis saya?


Mainan Perasaan

Banyaknye benda jadi akhir-akhir ni.

Banyak betul permainan perasaan. Kekadang sampai beristighfar berkali-kali sebab banyak sangat fikirnya. Yang bebukan pulak tu. Jahat betul syaitan ni duk berbisik macam-macam. Sampai akhirnya berusaha untuk bersangka baik. Atau lebih kepada lepas tangan terus. Sesak dada kalau dibiarkan menghantui kepala. Berdosa kalau terus bersangka buruk. Kan? :(

Dalam banyak-banyak perasaan yang bermain tu, kadang-kadang rasa sesuai sangat kalau nak taip dalam blog time tu jugak. Nak share dengan semua. Ayat dah bukan main cantik dah kat kepala. Tapi last-last sebab fikirnya sampai ke jauh malam, laptop pun malas nak dibukak, maka dibiarkanlah berlalu begitu saje. Esok pagi bangun, dah lupa dah ape nak tulis. So, bagus jugak kan kalau dah tak ingat?

Kalau tak, mesti da tertaip kat sini. Tak nak. Sebab rasa banyak sangat dah kenal blog ni. Rasa macam...takde privasi? Ye ke? Entah. Ape dia? Buat blog lain yang lebih privasi macam diari? Dulu dah pernah ade. Tapi blog tu dah berkubur dah. Dah dikuburkan terus. Tak nak dah dikenang-kenang ape yang ditulis dalam tu. Semua dah berlalu. Tiba masa untuk melupakan semua benda tu. Dan masa tu dah tiba lama dulu. Alhamdulillah.

Dan saat-saat macam ni, rindu sangat dengan
Angah Jiwa-jiwa
.

Ke mana dia menyepi?


Mengundi Bukan Muslim, Salah Ke?

Sumber: Facebook saya

Di tempat saya, kedua-dua calon parlimen adalah bukan Muslim... Tidak boleh tidak, pemimpin wajib dipilih antara mereka berdua...

Bagi yang masih ragu-ragu untuk melaksanakan kewajipan mengundi, mari baca hukum mengundi calon bukan Muslim sebagai pemimpin... Semoga ada pencerahan... Teruskan istikharah ya!

Tiada lagi alasan untuk tidak turun mengundi! :)


Peluang Membuat Wang Online dengan QudwahStyle.com

Dah lama benar saya tak menulis di ruangan ni.

Rasanya, kali terakhir pun sebelum PRU13 kan?

Blackout sekejap, tup-tup dah jadi entry ni. Magic tak??? Blerhhhh!

Actually, saya menulis semula ni sebab nak sangat share something yang mungkin boleh membantu sesiapa yang perlukan wang sekarang ni. Tak perlu keluar untuk bekerja, duduk rumah pun boleh. Sangat sesuaiii lah untuk para ibu mahupun para yang belum jadi ibu, bahkan yang tak akan menjadi ibu sampai bila-bila (lelaki lah!)

Macam mana tu? Senang je! Yang penting, ada blog! Haa~ Ramai kan yang ada blog sekarang ni? Kalau blog anda ramai pengunjung, lagi baik! Mana yang blognya melepasi 250 UV sehari, lagi lah baik! Blogger yang dalam kategori ni, boleh lah join sebagai website referrals dengan meletakkan banner kat bawah ni kat blog u'olss~

Letak banner je ke??? Tak lah, untuk maklumat lanjut macam mana nak jadi website referrals, boleh lah jenguk link
Sebarkan
 dari QudwahStyle.com ni, ok? :)

Kalau tak ada blog, tapi nak buat duit juga macam mana pula?

Haa~ Jangan risau, u'olss still boleh lagi buat duit online tanpa perlu keluar bekerja macam para blogger juga~ Tapi, kena ada akses internet! Caranya, u'olss boleh menjadi ejen dropship QudwahStyle.com, hanya perlu selalu mengikuti perkembangan stok di website QudwahStyle.com untuk buat urusan jual beli dengan pelanggan. Selebihnya, boleh baca di
Buat Duit Online
 dari QudwahStyle.com ni, ok?

Tak susah sangat pun, asalkan ada kesungguhan dan kesabaran, insya'Allah boleh membantu menambah duit poket. Hihi~ Mana-mana yang berminat, cepat-cepat lah jenguk link yang saya pautkan kat atas tu ye~ :)


Sesal dan Ego

Pernah tak kamu buat sesuatu yang kamu sesali lepas tu?

Alahhhh, tu ayat intro je. Siapa yang tak pernah rasa menyesal lepas buat sesuatu kan? Sesuatu yang tak patut dibuat lah, bukan sesuatu yang patut. Tapi kekadang sesuatu yang kita rasa kita patut buat pada mulanya tu pun jadi sesuatu yang kita sesali lepas tu. Kekadang je lah.

Bila mood kita tengah tak ok, emosi tengah tak berapa nak betul, ade orang buat silap sekecik kuman pun kita dah marah. Kita salahkan orang tu 100%. Disebabkan salah dia yang kecik, kita nampak kesan buruk yang sangat besar. Lalu kita bermasam muka sampai beberapa hari. Ada jugak yang beberapa minit je. Dah redha sikit, baru lah tersedar, diri sendiri pun bersalah juga. Termenyumbang sedikit dalam kesalahan orang lain tu.

Masa tu lah baru nak menyesal sebab terburu-buru menyalahkan orang lain. Tapi alhamdulillah kalau boleh muhasabah diri lepas beberapa minit tu. Sekurangnya, boleh dijadikan iktibar untuk masa depan supaya tak semudah tu nak melepaskan amarah. Lebih elok lagi kalau lepas beberapa minit tu, terus minta maaf kat orang yang kita salahkan. Allah pun suka.

Sebab?

Menurunkan ego diri yang tinggi bukan senang.

Meminta maaf dan memaafkan juga tak ringan.

Berbahagialah orang yang selalu merendahkan dirinya, sebab dia tahu ada yang lebih tinggi di langit sana! :)


Setahun Sakura Ungu

Abaikan hiasan rerumput itu...

Alhamdulillah.

Dah setahun dah saya pakai kereta ni. Dah banyak tempat saya pergi. Tempat paling jauh pernah saya pergi dengan Sakura Ungu, Terengganu. Kalau Sakura Ungu sendiri pula, paling jauh dijelajahnya adalah Kedah Darul Aman. Tapi bukan saya yang bawa.

Banyak betul jasa Sakura Ungu pada saya dalam setahun ni. Pergi lab, pergi meeting, pergi program, pergi hantar kek, pergi kerja, pergi bawak Mulan ke dunia luar, pergi mengeratkan silaturrahim, pergi macam-macam lagi lah. Hihi. Semua dengan Sakura Ungu.

Mekasih ya sayang, sebab dah banyak berjasa. Ada lagi beberapa tahun yang akan mendatang, moga-moga lebih banyak moments yang boleh kita kongsi bersama. :')

Tapi buat masa ni, berehat dulu, ok? Jalan dekat-dekat aje boleh. Kalau jauh-jauh, Sakura Ungu kena tinggal. Mohon bersabar wahai diri. Juga bertabah.


Some Things Better Left Unsaid

"Some things better left unsaid..."

Itu kata Firman Ebrahim dalam I Love You, Stupid! karya kak Melur Jelita. Dalam bahasa Melayunya, sesetengah perkara lebih baik tidak diperkatakan.

Menarik.

Bila seseorang punya masa silam yang hitam dan sejarah yang gelap, lebih elok dia tidak memperkatakannya kepada orang lain. Apatah lagi jika dia telah berubah menjadi lebih baik, masa silamnya bukan lah apa yang patut dia buka lagi. Benda tu adalah aib untuk dirinya.

Orang lain yang tahu kisah silam yang tak semenggah tu pun tak elok membukanya kepada orang lain pula. Bukankah sesiapa yang membuka aib orang lain di dunia, kelak di akhirat Allah akan buka aibnya pula? That's why, some things are better left unsaid.

"Some things" saje yang lebih baik disenyapkan. Tapi sesetengah perkara yang lain elok jika diperkatakan. Perkara macam mana? Perkara yang baik-baik, perkara yang akan membawa kepada kebaikan, perkara yang boleh dijadikan tauladan, malah perkara-perkara yang jika tidak diperkatakan, dikhuatiri akan mendatangkan keburukan.

Berbeza dengan "diam lebih baik."

Nampak tak?

Hurmmm. Nice. Banyak boleh kongsi dari ILUS. Nanti saya share lagi ya?


Tempias: Nikmat Yang Ditarik

Nape ek?

Segala yang saya tulis kat sini, semuanya berbau nasi minyak ke? Rasanya tak. Jujurnya, saya menulis tentang apa yang saya lalui setiap hari. Pengalaman masa lalu dan tentang manusia di sekeliling saya. Dan kadang-kadang idea tersebut tercetus daripada perbualan dengan orang lain, juga apa yang dilakukan bersama orang lain. Tidak lah terlalu rigid kepada...ya, kamu faham-faham saja, ok? :)

Actually, hari ni saya teringin nak berkongsi satu lagi benda yang tercetus di fikiran saya semasa berbual dengan housemate. Ada satu slot dalam Ikim yang saya suka dengar pagi-pagi sambil memandu, tak kisah berulang-kali. Saya tak tahu itu slot apa, kerana saya memang suka menukar-nukar channel radio. Sebab saya naik kereta dengan orang yang pelbagai, maka saya lebih suka meraikan daripada "ini kereta aku, so ikut aku!". ^^

Eh, berbalik kepada apa yang saya dengar di Ikim, ustazah tersebut berkongsi tentang kisah kekeluargaan. Bagaimana mendidik isteri dan anak-anak. Kerana dunia sekarang yang semakin penuh pancaroba, tidak mustahil dalam satu keluarga, ada paling kurang, seorang yang kepalanya lain dari yang lain. Mungkin saja, anak kita yang seorang itu suka membuat hal, atau mungkin saja isteri atau suami kita sudah mula menampakkan belangnya setelah berpuluh tahun bernikah. Yang ini pun, faham-faham saja, ok? :)

Bila berlaku something dalam family, ibu bapa suka menyalahkan anak-anak yang bermasalah. Sedangkan, jika dimuhasabah kembali, mungkin saja bila berlaku masalah macam ni, ada yang tidak kena pada diri kita sendiri. Ya, mungkin ada salah kita pada Tuhan yang menyebabkan Allah murka, diberikan olehNya petunjuk kepada orang-orang di sekeliling kita. Mungkin amalan kita ada yang kurang dan lompang, lalu Allah tarik nikmatNya sedikit daripada orang-orang di sekeliling kita.

Ya, nikmat iman dan Islam itu kan nikmat paling besar dalam hidup kita sebagai Muslim. Yang manakah dari ini yang kita dustakan dalam hidup kita sehari-hari? Mari, muhasabah sama-sama, demi menjadi Muslim yang lebih baik! Insya'Allah!


Terbantut!

Duh!

Seriously, kali ni betul-betul menghilang terus mood menulis ye? Update entry lepas tu senyap beberapa hari. Update lagi, then senyap terus. Haigoo! Ape nak jadi ni?

Tak pe lah, kali ni nak menulis bila rasa nak menulis aje. Takde lah berhenti terus kan? So, kalo rajin tu ada lah update, kalo malas, takde lah. Kalo rajin blogwalking pun, ada lah tu muncul kat blog kamu-kamu sume ni, kalo malas, takde lah. Boleh camtu?

Huhu. Dah lama kot tak blogwalking. Eh, blogwalking ade je, tapi tak tinggal ape-ape jejak. Sekadar baca entri dan tersenyum sorang-sorang. Malas nak komen sebab sekarang ni jarang sangat-sangat online guna lappy kesayangan ni. Guna tepon je, sekaligus mengurangkan diri ini menghadap laptop berjam-jam. Hoho. Kalo guna tepon lak, bila line tak berapa nak ok, takde lah online nye. Nak tinggal jejak & komen pun apetah lagi, macam siput aje line dia. Terus terbantut hasrat nak mengomen-ngomen.

Hah, bagussss sangat lah bila ada smakpong ni kan??? Boleh buat banyak keje lain.

Ye la tu, banyak main kucing aje!


24 Jun Juga Akhirnya

Allahuakbar.

Allah macam mendengar isi hati.

Mungkin ini caranya Allah mahu mempermudahkan kesemuanya.

Baru dapat call dari fakulti. Insya'Allah 24 Jun ni antara tarikh besar dalam hidup. Sebagai seorang mahasiswa pasca siswazah.

Sekarang ni balik kerja malam-malam tak terus tidur dah. Buka laptop dan study, lepas tu meraung sebab jumpa banyak kesilapan. Sampai terbaring-baring kepala depan laptop. Tapi, ok lah kan. Boleh dijadikan correction nanti. Insya'Allah.

Moga-moga Allah permudahkan semuanya.

Mohon maaf atas salah silap saya kepada anda semua.

Doakan, moga lancar 24 Jun ini. Doa-doakan.

Saya mohon sangat-sangat, doa-doakan.


Banyak Betul Impian Nyeee

Asyik-asyik cakap pasal impian kan?

Macam mana nak capai impian, bila impian perlu dikuburkan, kenapa kena ada impian, dan macam-macam lagi tentang impian. Tapi kali ni nak cakap pasal beberapa impian ('beberapa' sebab ada banyak lagi impian lain) diri sendiri yang tetiba semakin menyerlah sejak akhir-akhir ni. Semakin meng'expose'kan dirinya hingga ter'over-excited' bila diluahkan kepada orang sekeliling. Tak lah sekeliling sangat, kat housemate baru je.

Baru tak baru housemate tu, macam mana boleh ter'over-excited' cerita kat dia padahal baru je jadi housemate? Sebab...sebab...sebab dia adalah Kak Ila. Ex-housemate yang da pindah masuk balik. Yeay!!!! Hihi! Impian tersebut yang selama ni dipendamkan saja demi demi demi...., kini semakin menampakkan diri. Bahahah! Kemain ayat!

Sebenarnya, semalam cerita kat dia, saya teringinnnnnnnnnnnn sangat ade Cake House sendiri. Serius gila saya nak ada Cake House sendiri! Cake House yang saya nak namakan tut-tut-tut Cake House. Atau mungkin tut-tut-tut Cake House. Banyak modal kena prepare, then kena train pekerja yang akan jadi baker terlatih, sebab bila ada Cake House, kita ni kena manage banyak benda, tak dapat nak baking sesangat dah. Tapi tapi tapi saya nak baking jugak sesikit!!! Err~ Ok, ok! Apa menu Cake House saya tu dan macam mana operasi dia, kena lah rahsiakan. Kang orang plagiat lak! Menangis tak berlagu! Wuwuwu~ Bestnyaaaa kalau dapat realisasikan impian ni! Bestnya jugak kalau Cake House saya warna pink! Eh!!!

Impian kedua...nak ada novel sendiri. Nak sangat menulis macam Kak Melur Jelita, macam Iffah Afeefah, macam Kathy Tuah. Diorang semua dah ada novel dan zine memasing. Saya...sekali je pernah masuk Zine Untuk Gaza. +_+ Alhamdulillah.

Kecik-kecik dulu, sebab suka sangat membaca buku pengembaraan karya Enid Blyton yang ditukar bahasa ke Bahasa Melayu, saya jadi suka menulis kisah pengembaraan jugak. Tapi kecik-kecik, biasalah kan, kongsi ngan adik-adik je. Masa kat matrikulasi, pernah jugak buat novel pendek saja-saja bagi kawan baca. Tetiba diorang suruh sambunggggg pulak jadi lah Bliss Love 2. Saya siap pos lagi kat diorang bila da siap print & binding. Kemain kan?

Haha~ Tapi sampai situ aje lah. Tak ke penerbit mana-mana pun. Hihi. Semalam tetiba aje cakap kat Kak Ila, akak...kalau saya hantar manuskrip "Eh, Ustazah!" saya kat mana-mana penerbit, agaknya diorang nak terbitkan tak? Errr.

"Terbit atau tak, pertamanya, kamu kena hantar dulu."

Tu Kak Ila cakap. Huhuhu. Kalau betul saya nak hantar, saya kena print out draft dia dulu dan bawak jumpa ustaz ustazah, kena check balik takut ada ajaran sesat pulak. Tapi, insya'Allah satu hari nanti, boleh kan?

So, buat masa ni yang tak berapa nak bermodal, impian Cake House tu tengah dilaksanakan dalam novel bertajuk tut-tut-tut. Rahsia. Hihi. Doa-doakan moga ilham terus mengalir dengan lajunya sesambil menaip journal! ^^

** Kita selalu merindukan matahari bila derasnya hujan seakan tidak mahu berhenti, kita selalu merindukan hujan bila teriknya matahari seakan mahu mengontangkan bumi, tapi jarang-jarang kita merindukan awan yang memuntahkan hujan dan menutup panasnya matahari... **


Bukan 24 Jun

Tak ada panggilan dari fakulti hari ini.

Nampaknya, bukan 24 Jun tarikhnya.

Co-SV pun ada cakap minggu lepas, external examiner ke Australia sampai 27 Jun. Jadi, memang tak lah kalau 24 Jun ni tarikhnya. Mungkin awal Julai. Atau sebelum puasa. Kalau tiba-tiba selepas raya, tak tahu lah pulak. Selalunya pihak fakulti akan call seminggu sebelum tarikh untuk bagi kita bersedia.

Persediaan saya?

Slide 60% siap. Banyak kena edit semula. Banyak kena buang. Banyak kena copy balik ke slide bertemplate baru. Itu part slide. Kalau part penyampaian, latihan pun tak cukup lagi. Kena berlatih present bebanyak sampai fluent konon-kononnya. Padahal, serius putar belit benda yang sama jugak.

Kalau part fundamental?

Alahai. Ni yang lemah. Kena baca balik banyak benda-benda asas. Sebab examiner saya nanti bukan dari bidang saya yang betul-betul tulen. Dua-dua dari bidang lain. So, of course soalan yang akan menyerang saya nanti dari perkara-perkara asas. Nak tengok saya faham ke tak apa yang saya buat.

Masalahnya, saya faham ke apa saya buat ni?

Aishhh, mana keyakinan diri?


Dia Kata, Jangan Sangka Di Sebalik Senyum Tawa Itu...

Termenung panjang

Merenung jauh

Keletahmu tidak pernah jemu aku lihat

Hari ke hari

Itulah makananku

Kau tersenyum

Aku bahagia

Kau ketawa

Aku tersenyum sendiri

Kadang seperti orang gila

Menjadi pemerhati bisu

Tanpa banyak bicara

Hanya senyum serupa orang bahagia

Namun kadang-kadang

Senyum dan tawamu aku lihat palsu

Mungkin ya itu caramu menghiburkan hati lara

Tapi denganku kau berbeza

Aku tidak nampak kau tersenyum

Aku tidak melihat kau yang tertawa

Aku tidak nampak kau yang di luar itu

Dengan aku, kau berbeza

Hanya dengan aku

Dan hatiku luluh sendiri

Atau hanya aku yang rasa begitu

Bila tunjuk rasa hanya pada orang paling dekat dengan kita

Mungkin itulah yang orang selalu kata

"Jangan Sangka Disebalik Senyum Tawa Itu Tak Tersimpan Tangisan Duka"


Jerebu Oh Jerebu!

Teruknya jerebu.

Kat dalam lab pun berasap. Semalam, kat dalam Tesco Bukit Indah pun berjerebu. Dahsyat betul pencemaran udara sekarang ni. Hujan pun dah lama sangat tak turun. Tak ada ke yang nak suntik awan bagi hujan macam dulu-dulu? Huhuhu.

Masa-masa macam ni teringat kat family nun jauh di sana. Kat sana berjerebu tak ek? Huhu.

Masa-masa macam ni lah nak jaga kesihatan sangat-sangat. Takut kang tak sihat lak masa viva-voce. Jangan kang kita tak sihat, tapi sebab API sangat tinggi, darurat dan tak boleh keluar rumah. Terusssss tangguh viva-voce. Naudzubillah lah kan!

Huhuhu.

Mohon berhentilah buat pembakaran terbuka. Semalam pun dah keluar arahan Johor, Melaka dan Selangor jadi kawasan larangan pembakaran terbuka. Kalau ada yang jumpa orang membakar sesuatu terang-terangan, report cecepat tau! Tapi kalau bakar duit untuk upacara keagamaan tu, tak pe ler~ Tu out of topic!

Moga-moga Allah pelihara kita semua ya?

P/S:
 Kena pakai purdah ni.